Wartawan ditahan lapor 'berita palsu' konflik Rusia-Ukraine

MOSCOW, 16 April- Mahkamah Rusia telah memerintahkan penahanan praperbicaraan terhadap seorang wartawan Siberia.Ini susulan dakwaan 11 anggota polis yang enggan menyertai kempen ketenteraan Moscow di Ukraine.Sejak Presiden Vladimir Putin menghantar tentera ke Ukraine pada 24 Februari, pihak berkuasa telah meningkatkan langkah untuk 'menutup mulut' pengkritik operasi ketenteraan di negara jiran pro-Barat Rusia itu.Jawatankuasa Siasatan, berkata ketua pengarang laman web berita itu telah diletakkan dalam tahanan pra-perbicaraan kerana menyebarkan "maklumat palsu dengan sengaja".Menurut sumber, wartawan berkenaan merupakan Mikhail Afanasyev, yang juga merupakan penyunting "Novyi Fokus", sebuah laman web berita di Khakassia.

Jika sabit kesalahan, Afanasyev berdepan hukuman penjara sehingga 10 tahun.Jawatankuasa penyiasat telah menyerbu apartmennya dan merampas wang tunai AS$15,000 dan lebih 1,200 euro.Pada awal April, Afanasyev, memetik sumber, melaporkan bahawa 11 anggota polis rusuhan OMON Rusia menghadapi tekanan daripada pihak berkuasa selepas enggan pergi ke Ukraine.Laporan Afanasyev dipetik secara meluas di media sosial, dan pada hari Jumaat pengawal selia media Rusia menyekat laman web berbahasa Rusia saluran berita bebas The Moscow Times selepas ia memetik laporan itu dalam satu artikel.Afanasyev, 45, sebelum ini berkata dia tidak bercadang untuk meninggalkan Rusia.“Saya tidak akan meninggalkan negara ini, saya tetap berkeras dan akan terus menentang,” katanya kepada AFP pada awal April. -AFP


Afrika Selatan peruntuk dana kecemasan bantu mangsa banjir

DURBAN, 16 April- Pihak berkuasa Afrika Selatan mengeluarkan dana kecemasan untuk membantu puluhan ribu orang yang kehilangan tanpa tempat tinggal, air dan elektrik.Ini susulan tragedi banjir yang memberi kesan kepada lebih 40,000 orang penduduk sehingga menghanyutkan rumah dan jalan serta mengorbankan hampir 400 orang di pantai timur negara itu.Menteri Kewangan, Enoch Godongwana ketika ditemubual stesen TV Newsroom Africa berkata, AS$68.30 juta (RM289 juta) disalurkan bagi bantuan kecemasan tersedia untuk kegunaan segera."Kami masih pada peringkat bantuan kecemasan dan memerlukan kepantasan dalam perkara ini,"Fasa pertama ialah mendapatkan profesional untuk membuat penilaian terhadap kerosakan dan kos, manakala fasa kedua ialah pemulihan dan pembaikan," katanya.Sementara itu, pihak berkuasa tempatan juga menganggarkan kerosakan pada beberapa bilion rand dan lebih banyak lagi akan menyusul.

(Menteri Kewangan Afrika Selatan, Enoch Godongwana/ AFP)

Banjir minggu ini di Wilayah Kwazulu-Natal memutuskan talian elektrik, menjejaskan bekalan air, mengganggu operasi di satu pelabuhan paling sibuk di Afrika dan lebuh raya serta pantai berselerak dengan serpihan.Pihak berkuasa tempatan menganggarkan 395 orang terkorban setakat ini dan angka kematian mungkin meningkat.Aktivis perubahan iklim tempatan menggesa pelaburan yang lebih besar untuk membantu komuniti lebih bersedia menghadapi kejutan cuaca. -REUTERS


Krisis Ukraine-Rusia lonjak harga bahan api dan makanan

NORTH CAROLINA, 16 April- Serangan Rusia ke atas Ukraine menyebabkan harga bahan api dan makanan dunia melonjak.Presiden Amerika Syarikat, Joe Biden mendakwa 70 peratus peningkatan inflasi berpunca daripada perbuatan Vladimir Putin.Biden berkata demikian dalam satu majlis di North Carolina A&T State University di Greensboro.

Putin pada Khamis telah mengarahkan untuk beralih bekalan sumber tenaga kepada Timur setelah Barat merancang untuk menghenti membelinya.Bercakap dalam satu mesyuarat di Moscow; Putin menjelaskan kerajaan perlu bersedia dengan penolakan negara-negara Eropah terhadap produk hidrokarbon termasuk bahan api. -AFP


Xi Jinping berhasrat bangunkan pusat pelancaran kapal angkasa lepas berkelas dunia

HAINAN, 16 April- Pembangunan pusat pelancaran kapal angkasa lepas berkelas dunia menjadi hasrat Presiden China, Xi Jinping ketika mengadakan lawatan ke pusat berkenaan di wilayah Hainan.Menurut beliau, selaku tapak pelancaran roket pembawa tujahan tinggi generasi baharu, Wenchang berperanan penting dalam penjelajahan angkasa jauh dan diiktiraf sebagai komponen utama sistem aeroangkasa negara.Keberanian dan inisiatif adalah perlu untuk melakukan inovasi dan kreativiti bagi melonjakkan prestasi industri aeroangkasa negara menerusi pemodenan.Beliau turut mahukan para pekerja di tapak berkenaan membawa misi yang lebih besar dengan menyasarkan teknologi bertaraf dunia.

China dijangka menyiapkan pembinaan stesen angkasa lepas pada tahun ini selepas kapal kargo Tianzhou-4 dan Tianzhou-5 serta modul eksperimen Wentian dan Mengtian dilancarkan dari Wenchang.Jin Ping mahu pusat berkenaan supaya melakukan persiapan rapi bagi memastikan misi pelancaran tersebut berjaya.Pusat pelancaran Wenchang berjaya melengkapkan pelbagai misi ke angkasa lepas termasuk modul teras stesen angkasa Tianhe, prob eksplorasi bulan Chang'e-5, dan prob penyelidikan Marikh Tianwen-1. -AFP


Finland 'berkemungkinan besar' mohon keanggotaan NATO

HELSINKI, 15 April - Seorang menteri kabinet Finland berkata adalah "kemungkinan besar" negara itu akan memohon keahlian NATO.“Pada ketika ini saya boleh mengatakan bahawa ia berkemungkinan besar, tetapi keputusan itu belum dibuat,” kata Menteri Hal Ehwal Eropah Finland Tytti Tuppurainen."Rakyat Finland, mereka nampaknya sudah membuat keputusan dan terdapat majoriti besar untuk keahlian NATO," katanya kepada Sky News Britain.Beliau berkata demikian hanya beberapa jam selepas Rusia memberi amaran tentang "akibat" yang tidak dinyatakan sekiranya Finland dan Sweden menyertai pakatan tentera.Pencerobohan Moscow di Ukraine yang bermula 24 Februari lepas telah mencetuskan pusingan U yang dramatik dalam pendapat awam dan politik di Finland dan Sweden berhubung dasar ketidakselarasan tentera yang telah lama dipegang.Perdana Menteri Finland, Sanna Marin pada hari Rabu berkata, negara Nordik itu akan memutuskan sama ada akan memohon keahlian NATO dalam masa beberapa minggu lagi.

Sweden juga sedang mempertimbangkannya.Kementerian Luar Rusia sebelum ini berkata pilihan terserah kepada Finland dan Sweden.“Tetapi mereka harus memahami akibat daripada langkah sedemikian kepada hubungan dua hala kami dan keselamatan Eropah secara keseluruhannya,” kata jurucakap, Maria Zakharova dalam satu kenyataan.-AFP


Pengurus Bayern Munich terima ugutan bunuh

BERLIN, 15 April - Pengurus kelab bola sepak Bayern Munich, Julian Nagelsmann mengadu menerima ugutan bunuh dalam talian selepas pasukannya tersingkir mengejut daripada Liga Juara Eropah apabila tewas di tangan Villarreal, minggu ini."Saya tahu saya akan sentiasa mendapat kritikan daripada semua pihak, itu perkara biasa dan saya boleh menanganinya. Tetapi dengan 450 ugutan bunuh di Instagram, ia tidak begitu mudah," kata Nagelsmann menjelang kunjungan Bayern ke Arminia Bielefeld dalam saingan Bundesliga Jerman, Ahad ini.

"Jika orang mahu membunuh saya itu satu perkara, tetapi mereka juga menyerang ibu saya sendiri, yang langsung tidak mengambil berat tentang bola sepak.

"Saya tidak faham. Sebaik sahaja mereka menutup TV, orang ramai lupa semua kesopanan. Dan mereka fikir mereka adalah orang yang betul, itu perkara gila," tambahnyaDitanya sama ada beliau telah mempertimbangkan untuk mengambil tindakan undang-undang, Nagelsmann berkata beliau berpendapat terdapat terlalu banyak ancaman untuk menjadikannya sesuatu yang realistik."Saya mendapatkannya selepas setiap perlawanan, tidak kira sama ada kami menang atau kalah."Terdapat lebih banyak ancaman bunuh apabila kami bermain dengan tiga pemain pertahanan berbanding ketika kami bermain dengan empat, dan jelas bertambah apabila kami kalah," katanya. -AFP


Di ambang muflis, Sri Lanka kuat kuasa catuan bahan bakar

(Penunggang motosikal dan pemandu kenderaan berbaris panjang untuk mengisi bahan api di stesen minyak di Colombo, Sri Lanka/AFP)

COLOMBO, 15 April - Sri Lanka yang berada di ambang muflis, mula menguatkuasakan catuan bahan bakar bagi mendepani kemerosotan krisis ekonomi yang telah mencetuskan tunjuk perasaan meluas, menggesa Presiden Gotabaya Rajapaksa meletak jawatan.Syarikat kendalian kerajaan, Ceylon Petroleum Corporation (CPC) yang menyumbang dua pertiga daripada pasaran bahan bakar runcit mengumumkan, ia akan mengehadkan kuantiti yang boleh dibeli oleh pemandu.Orang ramai juga dilarang mengepam minyak ke dalam bekas bagi tujuan simpanan bekalan.

(Penduduk melaung slogan dan memegang sepanduk sebagai memprotes krisis ekonomi dan kerajaan Gotabaya di hadapan Pejabat Presiden di Colombo, 10 April lalu/AFP)

"Setiap motosikal hanya dibenarkan mengepam maksimum empat liter petrol manakala kenderaan tiga roda dibenarkan lima liter. Kereta persendirian, van dan SUV pula dibenarkan sehingga 19.5 liter sama ada petrol atau diesel," kata CPC.Kebanyakan stesen pam sudah kehabisan petrol, sementara beberapa stesen yang masih dibuka menyaksikan barisan panjang. Sejak bulan lalu, sekurang-kurangnya lapan orang maut ketika berbaris menunggu giliran.Pegawai kementerian tenaga berkata, peruncit bahan bakar lain, Lanka IOC (unit tempatan Indian Oil Corporation) akan mengikuti langkah.Tiada ulasan segera daripada Lanka IOC, yang menyumbang baki satu pertiga daripada keperluan pasaran.-Sri Lanka berada dalam cengkaman krisis ekonomi terburuk sejak kemerdekaan pada 1948.Kemelesetan ekonomi bermula selepas penularan pandemik COVID-19 menjejaskan pendapatan penting daripada sektor pelancongan dan pengiriman wang.Kerajaan telah mengumumkan rancangan membuka rundingan dengan Tabung Kewangan Antarabangsa untuk mendapatkan jaminan.-AFP


Presiden Moon tinggalkan kediaman rasmi pada 9 Mei, sehari sebelum pelantikan rasmi Yoon

SEOUL, 15 April - Presiden Korea Selatan Moon Jae In akan berpindah dari kediaman rasminya Cheong Wa Dae (Rumah Biru) pada 9 Mei, sehari sebelum penggantinya Yoon Suk Yeol angkat sumpah jawatan.Moon juga akan menghadiri majlis pelantikan rasmi Yoon.

Keputusan meninggalkan Cheong Wa Dae pada malam sebelum pelantikan rasmi Yoon adalah selaras dengan rancangan Yoon untuk membuka perkarangan Cheong Wa Dae kepada orang ramai pada hari pertama memegang jawatan selepas memindahkan pejabat presiden ke bangunan kementerian pertahanan sekarang, lapor Agensi Berita Yonhap memetik jurucakap presiden Park Kyung Mee pada Jumaat.Sementara itu, Moon dan wanita pertama Kim Jung Sook akan menerima suntikan penggalak COVID-19 kedua mereka pada 25 April, kata Park.Awal minggu ini, kerajaan mengumumkan rancangan untuk memperluaskan pelancaran suntikan penggalak COVID-19 kedua bagi mereka yang berumur lebih 60 tahun. -BERNAMA


Ferrero henti beli minyak sawit Sime Darby

(Antara coklat keluaran Ferrero/FOTO HIASAN REUTERS)

KUALA LUMPUR, 15 April- Syarikat konfeksionari utama Itali, Ferrero bercadang menghentikan pembelian sumber minyak sawit dari Sime Darby Plantation Bhd."Ferrero akan mematuhi keputusan Kastam dan Perlindungan Sempadan (CBP) AS," kata Ferrero, yang menggunakan minyak sawit dalam penghasilan coklat Ferrero Rocher dan Nutella kepada Reuters menerusi emel.Syarikat itu berkata, ia meminta pembekal globalnya untuk berhenti membekalkan minyak sawit dan minyak isirong sawit daripada Sime Darby.Walaupun Ferrero membeli hanya sedikit minyak boleh dimakan daripada Sime Darby, namun syarikat itu mengambil langkah sama seperti Hershey Co dan General Mills Inc.Sime Darby memberitahu Reuters bahawa syarikat itu telah mengambil langkah sewajarnya dan semua pemegang berkepentingan komited terhadap kemampanan yang boleh diyakinkan dengan komitmen dan kepimpinannya dalam industri.

(Ferrero, menggunakan minyak sawit dalam penghasilan coklat Ferrero Rocher dan Nutella/FOTO REUTERS)

Menurut laporan Reuters pada 2020 CBP AS mendakwa mempunyai bukti mencukupi bahawa barangan firma itu tertakluk kepada penyitaan atas alasan penggunaan buruh paksa.Ferrero berkata produk dan jenamanya di Amerika Syarikat telah berhenti mendapatkan sumber daripada Sime Darby pada Januari 2021.

Baru-bari ini, Menteri Perusahaan Perladangan, dan Komoditi (KPPK), Datuk Zuraida Kamaruddin mahu AS lebih telus dalam memberikan maklumat tepat kepada pihak yang terkesan dengan tindakan CBP AS atas dakwaan wujud elemen buruh paksa dalam sektor perladangan negara ini.Untuk rekod, minyak sawit adalah salah satu minyak sayuran paling murah dan paling cepat berkembang, digunakan dalam produk daripada makanan, kosmetik juga biodiesel.


100 cedera, polis Israel serbu perkarangan Masjid Al-Aqsa

(Penduduk Palestin yang cedera dibawa keluar dari perkarangan Masjid Al-Aqsa untuk diberi bantuan/AFP)

BAITULMAQDIS, 15 April- Kira-kira 100 penduduk Palestin cedera apabila pasukan keselamatan Israel menyerbu perkarangan Masjid Al-Aqsa pada pagi Jumaat, kejadian yang kerap berlaku terutama ketikan bulan Ramadan.

Maklumat itu dikongsi petugas perubatan di sini yang turut memaklum sekurang-kurangnya tiga anggota polis Israel cedera.

Seorang pegawai Bulan Sabit Merah Palestin memberitahu AFP, “90 orang (penduduk Palestin) telah dibawa ke hospital Baitulmaqdis dan puluhan lagi dirawat dilokasi kejadian.”

Pegawai itu menyatakan mereka cedera terkena tembakan peluru getah, bom bunyi (sound grenades) selain dikasari.

Ia kejadian pertama berlaku di kawasan itu sejak awal Ramadan tahun ini.

(Polis Israel menghalang penduduk Palestin masuk ke Masjid Al-Aqsa untuk menunaikan solat Jumaat/AFP)

Polis Israel mendakwa selepas subuh, "puluhan lelaki bertopeng" berhimpun di Masjid Al-Aqsa dan membaling batu ke arah Tembok Barat, tempat ibadat orang Yahudi.

Seorang saksi melihat pasukan keselamatan rejim Israel melepaskan peluru getah ke arah peserta protes yang membaling batu ke arah mereka.

Pertempuran antara ke dua-dua pihak semakin memuncak selepas tiga minggu kejadian serangan maut di Israel juga di kawasan yang diduduki rejim di Tebing Barat, berlaku ketika umat Islam menyambut Ramadan yang bertembung dengan sambutan perayaan Yahudi dan festival Easter bagi agama Kristian.

Kejadian terbaru sejak 22 Mac itu menyebabkan 14 orang mati di pihak Israel, manakala 21 penduduk Palestin terbunuh termasuk seorang pemuda yang didakwa melakukan serangan bersenjata di Tel Aviv.

Ramadan tahun lalu, konflik pencerobohan Israel antara tentera rejim dan penduduk Palestin yang ke Masjid Al-Aqsa, membawa kepada perang selama 11 hari antara tentera Israel dan pejuang Hamas di Semenanjung Gaza. –AFP


COVID-19 masih jauh untuk menjadi endemik - WHO

GENEVA, 15 April - COVID-19 masih jauh untuk beralih menjadi endemik.Sebaliknya virus tersebut masih boleh mencetuskan wabak besar di seluruh dunia.Perkara itu ditegaskan Pengarah Eksekutif Program Kecemasan Kesihatan Pertubuhan Kesihatan Sedunia (WHO), Michael Ryan.

Beliau berkata, adalah silap untuk menganggap pandemik COVID-19 sudah reda dan menjadi endemik."Saya pasti tidak percaya kita telah mencapai apa-apa yang hampir dengan situasi endemik dengan virus ini," kata Ryan dalam sesi soal jawab secara langsung di saluran media sosial WHO.Ini memandangkan jangkitannya masih tidak menentu dan mampu mencetuskan wabak yang lebih meluas."Itu bukan penyakit endemik lagi," katanya.Beliau turut menjelaskan batuk kering dan malaria sebagai penyakit endemik yang masih boleh membunuh jutaan nyawa setiap tahun."Jangan percaya bahawa endemik sama dengan ia berakhir, ringan atau tidak menjadi masalah. Itu tidak berlaku sama sekali," jelas Ryan.-AFP


Zionis Israel tembak mati tiga rakyat Palestin di Tebing Barat

RAMALLAH, 15 April - Tentera Israel menembak mati tiga rakyat Palestin di Tebing Barat, antaranya seorang remaja dan seorang peguam, kata Kementerian Kesihatan Palestin.Kejadian pada Rabu itu berlaku ketika tentera Israel melancarkan lebih banyak serangan di wilayah itu selepas serangan maut penduduk Arab di Israel.Kementerian itu berkata tentera Israel menembak dan membunuh seorang remaja berusia 14 tahun dekat Bethlehem.Tentera Israel berkata remaja itu telah melempar bom petrol ke arah askar, yang "menggunakan peluru hidup untuk menghentikan ancaman segera".Dalam kejadian berasingan, seorang lagi warga Palestin terbunuh akibat tembakan tentera Israel di Nablus, di jalan utama berhampiran kuil Yahudi.Mangsa ialah Mohammed Assaf, 34 tahun merupakan seorang peguam yang bekerja di Pertubuhan Pembebasan Palestin (PLO) menuntut hak kebebasan Palestin.

(Jenazah Mohammed Assaf yang merupakan seorang peguam di PLO ditembak tentera Israel ketika pertempuran antara tentera Israel dan pemuda Palestin/FOTO Reuters)

Warga Palestin yang ketiga terbunuh dalam pertempuran ketika tentera Israel melakukan serbuan tangkapan awal pagi.Perkhidmatan keselamatan domestik Shin Bet berkata tiga rakyat Palestin yang merancang melakukan serangan terhadap warga Israel telah diberkas dalam serbuan itu.Tentera Israel telah meningkatkan serbuan di Tebing Barat berikutan serangan dua rakyat Palestin dari wilayah itu dan tiga anggota minoriti Arab Israel yang telah membunuh 14 orang di Israel sejak akhir Mac.Lebih 20 rakyat Palestin, kebanyakannya lelaki bersenjata, telah dibunuh tentera Israel sejak awal Januari. - Reuters


Afghanistan perlukan pengiktirafan dunia untuk tadbir urus negara dengan baik

KABUL, 15 April - Kerajaan Taliban yang diberi mandat memerintah Afghanistan selepas pengunduran tentera Amerika Syarikat dari negara itu pada Ogos tahun lalu memerlukan pengiktirafan dunia bagi mentadbir urus negara dengan baik.Pengiktirafan itu penting bagi memastikan rakyat mereka dapat keluar dari kepompong kemiskinan untuk terus melangkah maju.Presiden Muslim Care Malaysia, Zulkifli Wahijan berkata setakat ini tidak banyak negara dunia yang mengadakan hubungan diplomatik dengan Afghanistan.Ia menyebabkan pentadbiran kerajaan Taliban masih belum menerima bantuan luar melainkan menerusi sumbangan pihak Badan Bukan Kerajaan (NGO) antarabangsa.

"Selepas pengunduran tentera Amerika mereka mengalami banyak masalah kemiskinan berikutan tiada lagi bantuan disalurkan pihak Amerika Syarikat. Ketika ini tiada lagi bantuan daripada pihak luar kerana tidak banyak negara mengiktiraf kewujudan Afghanistan. "Situasi itu seterusnya menyebabkan ekonomi negara tidak berkembang dan ramai rakyat tempatan yang miskin dan tidak mempunyai pekerjaan" katanya yang mengetuai program Kembara Ramadan Afghanistan MCM di Kabul.Tambahnya, sejak program dilaksanakan pada 7 April lalu, pihak MCM telah menyerahkan bantuan barangan keperluan harian dan mengadakan majlis berbuka puasa di daerah Herat serta Kabul yang melibatkan 2,000 Asnaf dalam kalangan mangsa perang.

Dalam pada itu, NGO Afghanistan turut merayu kepada masyarakat dunia agar terus menyalurkan bantuan bagi kelangsungan hidup rakyat negara itu yang menderita selepas perang selain mahukan pengiktirafan dunia terhadap kerajaan yang dipilih oleh rakyat.

"Kami mahu diiktiraf secara rasmi dan membuat hubungan diplomatik terutama dengan negara-negara Islam. Juga mengadakan hubungan perniagaan. Kami berharap untuk mempunyai hubungan yang baik dengan negara-negara jiran seperti Iran dan Pakistan."Seperti yang diketahui menerusi media massa, rakyat Afghanistan yang lari meninggalkan negara ini ke negara jiran kini berhadapan pelbagai kesukaran. Jadi kami sangat berharap untuk menjalinkan hubungan yang baik dengan negara jiran dan semua negara di suluruh dunia," katanya.


Suspek serangan di Subway New York ditangkap

NEW YORK, 15 April - Lelaki yang disyaki melepaskan bom asap dan tembakan dalam kereta api bawah tanah di Brooklyn, New York ditahan pada petang Rabu atas tuduhan menyerang secara ganas selepas pencarian besar-besaran oleh pihak berkuasa.Suspek itu, Frank James, 62, ditahan di Lower Manhattan, kira-kira 13 kilometer dari tempat kejadian pada Selasa lalu.James yang diwakili dua orang peguam memohon agar dia menjalani penilaian psikiatri.Sementara itu, Hakim Majistret A.S. Roanne Mann memerintahkan James ditahan di Pusat Tahanan Metropolitan di Brooklyn kerana didakwa melanggar larangan persekutuan ''bagi serangan pengganas dan keganas lain terhadap sistem pengangkutan awam''.Jika disabitkan kesalahan, dia boleh dikenakan hukuman penjara sehingga seumur hidup.Menurut pihak berkuasa, James mempunyai rekod sembilan tangkapan sebelum ini di New York dan tiga tangkapan di New Jersey.

(Suspek Frank James diiringi oleh polis selepas ditangkap kerana dipercayai serangan tembakan terhadap penumpang kereta api bawah tanah di Brooklyn pada 13 April lalu/FOTO AFP)

Pada kejadian Selasa lalu, James mencederakan seramai 23 orang dalam serangan itu.10 orang ditembak, lima daripadanya dimasukkan ke hospital dalam keadaan kritikal dan stabil. Manakala, 13 orang lagi cedera akibat asap yang dilepaskan oleh James sebelum melepaskan tembakan secara rambang.Motif serangan masih tidak jelas, dan siasatan lanjut diteruskan. - AFP


Rusia akan kukuhkan sistem pertahanan jika Finland dan Sweden sertai NATO

MOSCOW, 15 April - Rusia mendakwa akan mengukuhkan sistem pertahanannya di Laut Baltik jika Finland dan Sweden menyertai Pertubuhan Perjanjian Atlantik Utara (NATO).Ini termasuk menggunakan senjata nuklear ketika pencerobohan ke atas Ukraine masuk minggu ketujuh.Memetik laporan The Guardian, Timbalan pengerusi majlis keselamatan Rusia, Dmitry Medvedev berkata, Rusia akan meningkatkan semua angkatan ketenteraannya di rantau itu jika kedua-dua negara berkenaan menyertai pakatan yang diketuai Amerika Syarikat.Menurutnya, keanggotaan kedua-dua negara itu bermakna tiada lagi perbincangan mengenai status bebas nuklear untuk Baltik dan menggesa keseimbangan mesti dipulihkan".Perdana Menteri Finland, Sanna Marin dalam satu kenyataan baru-baru ini berkata, kebarangkalian bagi keahlian itu akan dibincangkan dalam masa beberapa minggu akan datang.

Finland, dan jirannya Sweden, sebelum ini telah mengelak daripada menjadi ahli NATO dalam usaha untuk tidak mencetuskan provokasi terhadap Rusia, namun pencerobohan Ukraine mencetuskan pertimbangan semula tentang keahlian itu.Jika mereka menyertai NATO, kedua-dua negara akan mendapat manfaat daripada klausa pertahanan perikatan, yang menyeru semua ahli untuk mempertahankan mana-mana sekutu yang diserang.Sementara itu, Finland menegaskan negara itu tidak menghadapi ancaman ketenteraan serta merta.Menteri Pertahanannya, Atti Kaikkonen menjelaskan, situasi ketenteraan di sempadan juga tenang.Namun katanya, Finland mesti bersedia untuk penggunaan, atau ancaman penggunaan kekuatan tentera terhadapnya, serta untuk tekanan politik.


Tentera Zionis tembak mati lima penduduk Palestin

QALQILYAH, 15 April - Tentera rejim Zionis terus mencemari kesucian Ramadan dengan menembak mati lima penduduk Palestin termasuk seorang peguam di Tebing Barat.Empat lagi mangsa merupakan remaja yang maut dalam operasi memerangi keganasan rejim masuk hari keenam.Kementerian Kesihatan Palestin berkata, Mohammed Assaf, 34, seorang peguam yang bekerja untuk sebuah jabatan Pertubuhan Pembebasan Palestin maut akibat ditembak di Nablus, berhampiran Makam Nabi Yusuf pada Rabu.Menurut saksi, Assaf menghantar anak saudaranya ke sekolah berhampiran dan berhenti di tepi jalan untuk menyaksikan satu pertempuran yang meletus di kawasan kubur terbabit.

(Penduduk Palestin menjulang gambar Mohammed Assaf yang maut akibat ditembak tentera Zionis)

"Apa yang berlaku hari ini ialah sasaran dan pembunuhan terhadap peguam Muhammad Hassan Assaf, yang bekerja di Suruhanjaya Penentangan Tembok dan Penempatan di Nablus. Dia ditembak askar rejim, yang pada asalnya mengawal perarakan untuk peneroka yang menyerbu Makam Nabi Yusuf di timur Nablus. Ini adalah perangai penjajah," kata saksi tersebut.Dalam kejadian berasingan, Kementerian Kesihatan Palestin memaklumkan askar turut menembak dan membunuh seorang remaja berusia 14 tahun berhampiran Baitullaham manakala seorang lagi ditembak dalam kejadian di Ramallah.Sementara itu, dua lagi remaja Palestin maut ditembak dalam kejadian di daerah Jenin semasa serbuan tentera rejim pada Khamis.Sekurang-kurangnya 20 rakyat palestin terbunuh dalam gelombang keganasan sejak 22 Mac lalu.


Hong Kong longgar sekatan ketat COVID-19 mulai 21 April

(Orang awam memakai pelitup muka berjalan melepasi pawagan tertutup di Hong Kong pada 16 Februari 2022/REUTERS)

HONG KONG, 14 April - Hong Kong mengesahkan akan melonggarkan beberapa sekatan COVID-19 paling ketat di dunia, dengan membenarkan salon kecantikan, pawagam dan gim kembali beroperasi mulai 21 April ini. Langkah itu berikutan kes jangkitan yang kini semakin berkurangan, bawah 2,000 kes setiap hari.Bandar ini dilanda gelombang kelima COVID-19 sejak awal tahun sehingga menjejaskan perniagaan dan menyebabkan lebih 8,600 kematian, kebanyakannya dalam dua bulan lalu.Namun kes menurun beberapa hari kebelakangan ini.

(Pelanggan menjamu selera di sebuah restoran di Hong Kong ketika kerajaan mengumumkan pelonggaran sekatan ketat COVID-19 pada 21 April/AFP)

Ketua Eksekutif Hong Kong, Carrie Lam dalam taklimat akhbar berkata, bermula tarikh itu juga perhimpunan sehingga empat orang adalah dibenarkan. Manakala, restoran boleh beroperasi hingga 10 malam. Sesi persekolahan secara bersemuka juga dibenarkan mulai minggu depan. Hanya bar, pantai dan tapak barbeku masih ditutup.-REUTERS


Britain lulus penggunaan vaksin COVID-19 Valneva

LONDON, 14 April - Britain meluluskan penggunaan vaksin COVID-19 baharu keluaran firma Austria-Perancis, Valneva. Perkara itu dimaklumkan Agensi Regulatori produk Ubat-Ubatan dan Penjagaan Kesihatan dalam satu kenyataan. "Kelulusan diberikan selepas vaksin Valneva COVID-19 memenuhi piawaian keselamatan, kualiti dan keberkesanan yang diperlukan," katanya.Bulan lalu, vaksin COVID-19 Valvena yang menggunakan teknologi virus tidak aktif menerima kelulusan pertamanya dengan kebenaran kecemasan digunakan di Bahrain. Valneva ialah vaksin keenam yang diluluskan di United Kingdom selepas AstraZeneca, Pfizer, Moderna, Janssen (Johnson & Johnson) dan Novavax.

Britain merupakan salah satu negara paling teruk dilanda pandemik dengan kematian melebihi 171,000 orang.Lebih daripada 92% penduduk berumur 12 tahun ke atas telah mendapat dos vaksin, 86% dos kedua dan 68% dos penggalak.-AFP


Kadar inflasi Sweden cecah paras tertinggi sejak 30 tahun

STOCKHOLM, 14 April- Kadar inflasi di Sweden mencecah paras tertinggi dalam tiga dekad pada Mac apabila harga tenaga global melonjak, seperti direkod dalam angka rasmi kewangan negara berkenaan.Indeks harga pengguna dengan kadar faedah tetap (CPIF) meningkat mendadak bulan lalu di negara Scandinavia itu, mencecah 6.1 peratus berbanding setahun lalu selepas meningkat sebanyak 4.5 peratus pada Februari.Menurut ahli statistik Sweden, Caroline Neander, harga untuk makanan dan minuman bukan alkohol meningkat, tetapi terutamanya kenaikan harga elektrik dan bahan api yang memberi kesan besar."Sweden tidak mengalami inflasi seperti ini sejak Disember 1991, dan tidak termasuk inflasi kos tenaga masih pada 4.1 peratus," menurut agensi perangkaan negara.Harga sudah melambung tinggi dalam ekonomi utama apabila pencerobohan Rusia ke atas Ukraine menyebabkan gelombang kejutan melalui pasaran tenaga, makanan dan komoditi global.

(Kadar inflasi di Sweden mencecah paras tertinggi dalam tiga dekad/FOTO HIASAN AFP)

Di sebalik pecutan inflasi, bank pusat Sweden, Riksbank, setakat ini telah mengelak daripada mengubah secara ketara laluan kadar faedahnya untuk tiga tahun akan datang, dengan menilai lonjakan harga itu bersifat sementara.Kadar faedah panduan utama, kadar repo, kini berada pada sifar dan dijangka kekal pada sifar sehingga separuh kedua 2024 untuk menyokong pemulihan ekonomi, menurut komunikasi terkini Riksbank pada Februari.Selepas jatuh mendadak berbanding euro pada suku pertama, krona Sweden telah mula pulih dan kini didagangkan pada sekitar 9.7 kronor setiap euro.Di zon Euro, inflasi mencecah rekod 7.5 peratus pada Mac, tetapi Bank Pusat Eropah juga mengambil pendekatan tunggu dan lihat, manakala bank pusat utama lain seperti Rizab Persekutuan AS telah mula menaikkan kadar. -AFP


Dua lagi penduduk Palestin terbunuh selepas serbuan tentera Israel di Jenin

(Anak Palestin berdiri di hadapan tayar yang terbakar di kem pelarian Jenin, Tebing Barat selepas serbuan tentera Israel pada 12 April 2022/AFP)

RAMALLAH, 14 April- Dua lagi penduduk Palestin terbunuh dalam operasi hari ke-6 tentera Israel di daerah Jenin, Tebing Barat, wilayah Palestin yang diduduki rejim itu.

“Dua remaja mati akibat kecederaan yang dialami dalam serbuan tentera Israel di Jenin," menurut kenyataan Kementerian Kesihatan Palestin.

Tentera Israel berkata, anggotanya meneruskan “operasi menentang aktiviti keganasan” merujuk insiden seminggu lalu yang mereka dakwa pemuda Jenin telah melakukan serangan sehingga menyebabkan kematian tiga individu di Tel Aviv, namun tidak pula menyatakan tenang jumlah kematian terbaharu penduduk Palestin.

(Tentera Israel ketika melakukan serbuan di Jenin pada 12 April 2022/AFP)

Atas alasan sama, Israel telah mengarahkan lebih ramai tenteranya ke Jenin selain memperketatkan kawalan di kawasan tembok pemisah selepas empat serangan bersenjata yang mereka dakwa menyebabkan 14 penduduk Israel terbunuh dalam tempoh tiga minggu lalu.

Hari ke-5 serbuan iaitu pada Rabu seorang peguam dan dua remaja Palestin terbunuh menjadikan jumlah kematian kepada 18 orang.

Kementerian Kesihatan menyebut, peguam hak asasi manusia Muhammad Hassan Muhammad Assaf, 34, mati selepas ditembak didada oleh tentera penceroboh Israel di bandar Nablus, utara Tebing Barat.

Sejak 22 Mac lalu, seramai 20 penduduk Palestin terbunuh, termasuk pemuda yang mati ditembak oleh polis Israel selepas didakwa melakukan serangan yang menyebabkan kematian.

Susulan insiden itu, Perdana Menteri, Naftali Bennett memberi kebebasan kepada tenteranya untuk melancarkan operasi sebagai tindak balas insiden di Tebing Barat, wilayah yang telah Israel diduduki sejak Perang Enam Hari 1967. Bennett turut memberi amaran bahawa "tiada had" untuk perang kali ini.

Perdana Menteri Palestin, Mohammad Shtayyeh menyifatkan tentera Israel telah melakukan “pembunuhan atas sebab pembunuhan tanpa mempedulikan undang-undang antarabangsa.” –AFP


Korban Taufan Megi di Filipina meningkat

(Pasukan pengawal pantai Filipina membantu memindahkan penduduk dari rumah mereka yang dilanda banjir/AFP)

ABUYOG, 14 April - Angka korban dalam kejadian tanah runtuh dan banjir di Filipina yang dicetuskan oleh Taufan Megi, meningkat kepada 115. Semakin banyak mayat mangsa ditemukan dalam lumpur tebal di beberapa buah kampung dalam wilayah Leyte.Anggota pasukan kecemasan di perbandaran Abuyog menemukan berpuluh-puluh mayat di sebuah kampung nelayan yang dilanda tanah runtuh.

(Rakaman dari udara menunjukkan kawasan kampung Bunga di wilayah Leyte ditenggelami lumpur dan pasir yang disebabkan Taufan Megi/AFP)

Sekurang-kurangnya 26 maut dan kira-kira 150 hilang, dan harapan untuk menemukan mangsa yang masih hidup tipis, lapor AFP memetik pihak berkuasa pada Khamis. Sebanyak 86 orang lagi disahkan meninggal dunia sekitar Baybay City, manakala lebih 100 gagal dikesan. Sementara itu, tiga orang dilaporkan lemas di pulau Mindanao, menurut agensi bencana negara dalam kemas kini terbaharunya. Filipina dilanda Taufan Megi, minggu lepas.-AFP


Kapal tentera laut Rusia rosak teruk, Ukraine mengaku lakukan serangan

(Petugas sedang memindahkan mayat orang awam yang terbunuh ketika operasi tentera Rusia di Bucha, pedalaman Kiev pada 13 April 2022/AFP)

KIEV, 14 April- Selepas lebih sebulan konflik Rusia-Ukraine dan sekutunya Barat, belum ada tanda jelas perdamaian bakal dicapai.

Terbaharu, kapal tentera laut Rusia di Laut Hitam rosak teruk akibat bedilan peluru, memetik laporan media tempatan.

Kerajaan Ukraine mengaku bahawa kapal yang dipanggil “Moskva’ itu terkena peluru berpandu mereka.

Laporan itu turut menyebut, Kementerian Pertahanan Rusia menyatakan bahawa punca kebakaran sedang dikenal pasti manakala anak-anak kapal telah dipindahkan.

Sebelum itu Gabenor Odessa, Maksym Marchenko memaklumkan, tentera Ukraine telah menyerang kapal berkenaan, menggunakan peluru berpandu.

Moskva dibina ketika era Kesatuan Soviet di Mykolaiv, Ukraine dan mula beroperasi pada awal 1980-an.

Dalam perkembangan berkaitan, Amerika Syarikat mengumumkan pakej bantuan baharu kepada Ukraine bernilai AS$800 juta.

Bantuan itu bagi membiayai peralatan ketenteraan seperti helikopter, howitzer atau meriam dan kenderaan berperisai bagi mengangkut kakitangan atau anggota tentera.

Pakej bantuan itu termasuk peralatan yang sebelum ini, Washington enggan beri kepada Kiev kerana bimbang konflik dengan negara bersenjata nuklear itu akan meningkat.

Sementara itu, Ketua Pendakwaraya Mahkamah Jenayah Antarabangsa (ICC), Karim Khan menyifatkan Ukraine sebagai “lokasi jenayah”.

Karim berkata demikian ketika berada di bandar Bucha, barat Kiev salah satu daripada beberapa buah bandar Ukraine yang Rusia tidak mengaku tenteranya telah melakukan pembunuhan orang awam.

Jelas Karim, "terdapat alasan munasabah untuk mempercayai bahawa jenayah dalam bidang kuasa mahkamah sedang berlaku. ICC sedang menyiasat dakwaan jenayah perang, jenayah kemanusiaan, pembunuhan beramai-ramai dan pencerobohan.”

Di Amerika Syarikat pula, Presiden Joe Biden buat pertama kali menuduh tentera Rusia melakukan pembunuhan beramai-ramai di Ukraine.

“Jelas menunjukkan bahawa Putin (Presiden Vladimir) cuba menghapuskan rakyat Ukraine," katanya kepada pemberita.

Biden turut memberi jaminan kepada rakan sejawatnya, Volodymyr Zelensky  bahawa Washington akan terus menghulurkan sokongan kepada Kiev, kata White House.

Menerusi Twitter, Zelensky menyatakan tentang perbincangan “pakej tambahan pertahanan untuk bantuan makro kewangan ‘bernilai ratusan juta dolar.’

(Moskva, kapal perang Rusia di Laut Hitam. Gambar diambil pada 3 Ogos 2013/Fail AFP)

Sementara itu, tentera Rusia mengancam untuk menyerang pusat arahan Ukraine di Kiev kerana “kami menyaksikan cubaan tentera Ukraine untuk melakukan sabotaj dan menyerang wilayah Rusia," kata kementerian pertahanan Moscow.

“Jika kes seumpama itu terus berlaku, tentera Rusia akan mengebom pusat yang membuat keputusan tentera termasuk di Kiev, kata kementerian itu.

Rusia menyatakan lebih 1,000 askar Ukraine telah menyerah diri di bandar yang dikepung di tenggara Mariupol selepas pertempuran sengit selama enam minggu di lokasi pelabuhan strategik itu.

Namun pihak Ukraine gagal mengesahkan laporan itu.

Setiausaha Agung PBB, Antonio Guterres berkata “agak mustahil gencatan senjata global,” kerana PBB masih menunggu jawapan dari Rusia untuk memberi tumpuan kepada cadangan memindahkan orang awam dan menghantar bantuan.

“Ia rayuan kami atas dasar kemanusiaan, tetapi nampaknya agak mustahil,” kata Guterres.

Bagi negara jiran, para pemimpin Poland, Estonia, Latvia dan Lithuania telah ke Kiev menaiki kereta api sebagai tanda solidariti kepada Presiden Ukrainian, Volodymyr Zelensky.

Presiden Jerman Frank-Walter Steinmeier turut merancang melakukan perkara sama, namun Kiev menyatakan dia “tidak diperlukan” sebaliknya sumber rapat dengan Zelensky memberitahu, Kiev mahukan Canselor Jerman, Olaf Scholz.

Berhubung sekatan, Britain menyatakan Kesatuan Eropah merancang untuk mengenakan sekatan terhadap 178 pemisah pro-Rusia di timur Ukraine.

Pasukan pemisah itu didakwa melakukan penentangan terhadap tentera Ukraine di Mariupol.

Seorang pegawai di bandar Dnipro, tengah Ukraine berkata lebih 1,500 mayat tentera Rusia disimpan di bilik mayat.

Timbalan Datuk Bandar Dnipro, Mikhail Lysenko memberitahu wartawan bahawa dia berharap “ para ibu warga Rusia boleh datang dan ‘menjemput’ anak lelaki mereka.” -AFP


Vaksin COVID-19 untuk semua varian dijangka siap hujung tahun - Pfizer

GENEVA, 14 April- Vaksin COVID-19 yang berkesan terhadap pelbagai varian wabak mungkin dapat dihasilkan sebelum akhir tahun ini.Itu jaminan Pengerusi Pfizer, Albert Bourla.Firma berkenaan juga sedang dalam usaha menghasilkan vaksin yang boleh memberikan perlindungan penuh selama setahun."Saya berharap menjelang musim luruh, kita sudah memiliki vaksin yang berkesan bukan sahaja terhadap Omicron tetapi semua varian yang diketahui."Ia satu kemungkinan untuk kita memilikinya pada masa itu, namun ia bukanlah satu kepastian," katanya pada taklimat media anjuran kumpulan besar farmaseutikal Persekutuan Pengilang dan Persatuan Farmaseutikal (IFPMA).Ini bermakna setiap individu hanya perlu mendapatkan suntikan penggalak sama seperti suntikan vaksin Influenza.

Sementara itu, turut berkongsi pandangan sama Ketua Pengarah Persekutuan Pengilang dan Persatuan Farmaseutikal (IFPMA), Thomas Cueni."Ketika ini dunia benar-benar memerlukan vaksin yang memberi perlindungan penuh selama setahun. Sekiranya ia dapat direalisasikan, usaha itu menjadi penyelesaian kesihatan awam yang optimum sekali gus mudah ditadbir dan dipatuhi oleh semua penduduk dunia," kata Cueni.Tambahnya, dunia juga perlu belajar untuk hidup bersama virus yang menyebabkan penyakit COVID-19.Dalam pada itu, ketua saintis Pertubuhan Kesihatan Sedunia (PBB), Soumya Swaminathan menegaskan bahawa bekalan vaksin COVID-19 kini bertambah baik.Namun, masalah logistik dan penghantaran bekalan kepada negara-negara miskin terutamanya Afrika menjadi hambatan.Jelas beliau, badan itu berkemampuan untuk membekalkan seberapa banyak dos yang dimahukan oleh mana-mana negara, bagaimanapun isu berkaitan penghantaran masih membelenggu.-AFP


Tragedi sambut Hari Easter ;18 maut, 4 parah trak sarat muatan terbabit kemalangan

MANOKWARI, 14 April -  Di Papua Barat, hasrat 29 individu meraikan Hari Easter bertukar tragedi, selepas trak dinaiki mereka terbabit nahas jalan raya, awal pagi semalam.Sekurang-kurangnya 18 individu disahkan maut, manakala empat lagi cedera parah.Trak sarat muatan yang dinaiki mereka dilapor hilang kawalan ketika dalam perjalanan menuruni bukit di Minyambouw.

(29 individu meraikan Hari Easter bertukar tragedi, selepas trak dinaiki mereka terbabit nahas/AFP)

Perkara itu disahkan pegawai penyelamat daerah Manokwari, Muhammad Khairul Basyar.

13 orang maut di lokasi insiden, manakala lima lagi meninggal dunia di hospital.Tujuh penumpang lain terselamat. Kesemua mangsa merupakan pekerja sebuah lombong emas berhampiran Minyambouw dan ahli keluarga mereka.


Haiwan terakhir dari Ecopark di Kharkiv dipindahkan ke bandar lebih selamat

(Operasi menyelamat dan mengeluarkan haiwan giat dijalankan/ FOTO LAMAN WEB FELDMAN ECOPARK)

KHARKIV, 14 April- Haiwan terakhir dari Ecopark di Kharkiv dipindahkan ke Kiev dan Khmelnytskyi kerana datuk bandar, kota itu berkata pengeboman di kawasan itu telah meningkat dengan ketara.Video yang dikeluarkan pada hari Rabu oleh Timbalan Datuk Bandar Dnipro, Mykhailo Lysenko menunjukkan dua ekor beruang dalam sangkar dimuatkan dalam sebuah trak sebelum memulakan perjalanan pemindahan itu.Catatan pada kapsyen video berkenaan memaparkan bahawa misi itu telah tercapai dan semua haiwan dari Kharkiv Ecopark kini telah dibawa keluar.Terdahulu, kenyataan Feldman Ecopark menyebut, haiwan itu terpaksa dipindahkan kerana ia terletak sangat dekat dengan zon perang dan sentiasa diserang dan dibom oleh tentera Rusia sejak perang bermula.

(Sepanjang minggu lalu, hampir 4,000 orang telah memberikan bantuan untuk pemindahan, rawatan dan bekalan makanan haiwan Feldman Ecopark/fFOTO LAMAN WE FELDMAN ECOPARK)

Ecopark itu juga memaklumkan ia telah menempatkan semula haiwannya selepas tiga kakitangan terbunuh dalam serangan bom dan berpuluh-puluh yang lain cedera ketika mereka cuba memberi makan kepada haiwan itu. Di samping itu, hampir 100 haiwan terbunuh, ketika cuba melarikan diri, menurut taman itu.Zoo itu mula mengeluarkan pemangsa besar dari taman itu awal bulan ini selepas tembakan Rusia memusnahkan kandang dan infrastruktur kritikal. Alexander Feldman, pengasas zoo itu, berkata bahawa hampir 100 haiwannya telah terbunuh dalam perang, termasuk sembilan rusa, dua orang utan dan seekor cimpanzi serta empat rusa terbiar, dua bison, tiga kambing welsh dan sebilangan besar kucing hutan. -REUTERS


Jumlah kematian banjir besar di Durban meningkat kepada 306 orang

DURBAN, 14 April- Jumlah kematian akibat banjir besar di Durban, Afrika Selatan meningkat kepada 306 orang.Hujan lebat dalam tempoh 60 tahun itu turut mengakibatkan berlakunya tanah runtuh, jalan raya dan jambatan musnah."Sebanyak 6,000 buah rumah dan 248 buah sekolah rosak teruk akibat runtuhan itu," ujar Pegawai Jabatan Pengurusan Bencana wilayah KwaZulu-Natal.Operasi mencari dan menyelamat penduduk yang hilang masih diteruskan.

(Presiden Afrika Selatan, Cyril Ramaphosa turun padang meninjau keadaan rakyat terjejasakibat banjir besar di Durban/AFP)

Presidennya, Cyril Ramaphosa menyifatkan bencana itu sebagai satu malapetaka dan musibah.Agensi pengurusan bencana dituntut sentiasa bersiap siaga dengan sebarang kemungkinan.- AFP


Kontrak sosial baharu diperlukan bagi lindungi golongan rentan: laporan PBB

BANGKOK, 14 April - Pemulihan ekonomi di rantau Asia dan Pasifik daripada pandemik COVID-19 dan risiko global lain perlu bersandarkan “kontrak sosial baharu” untuk melindungi golongan rentan, menurut tinjauan Pertubuhan Bangsa-Bangsa Bersatu (PBB). Menurut Tinjauan Ekonomi dan Sosial Asia dan Pasifik 2022, dikeluarkan Suruhanjaya Ekonomi dan Sosial PBB untuk Asia dan Pasifik (ESCAP), pandemik telah menafikan lebih 820 juta pekerja tidak formal dan lebih 70 juta kanak-kanak daripada golongan yang kurang berkemampun untuk mendapatkan akses pendapatan dan persekolahan yang sewajarnya.

Sebanyak 85 juta orang di rantau Asia dan Pasifik dilaporkan terjerumus semula kepada kemiskinan tegar pada 2021.

Pertumbuhan ekonomi di negara membangun di Asia dan Pasifik diunjurkan pada kadar sederhana iaitu 4.5% pada 2022 dan 5% pada 2023, berbanding anggaran pertumbuhan 7.1% pada 2021.

Kerugian pengeluaran antara 2020 dan 2022 pula dianggarkan sebanyak US$2 trilion.“Dengan ruang fiskal yang semakin berkurangan di banyak negara membangun di rantau ini, tinjauan itu memberi amaran mengenai pemotongan perbelanjaan fiskal untuk penjagaan kesihatan, pendidikan dan perlindungan sosial untuk melindungi keuntungan pembangunan sejak beberapa dekad lalu dan mencegah ketidaksamaan yang semakin mendalam di rantau ini,” menurut tinjauan itu. Justeru, ESCAP mengesyorkan beberapa agenda dasar serampang tiga mata, bertujuan membentuk ekonomi inklusif di Asia dan Pasifik. -BERNAMA


Lebih 500 juta jumlah kes COVID-19 seluruh dunia

MARYLAND, 13 April- Selepas dua tahun diisytiharkan sebagai pandemik, jumlah kes COVID-19 di seluruh dunia telah melepasi 500 juta.Menurut data terkini Universiti Johns Hopkins, dalam tempoh itu, angka kematian pula melebihi enam juta.Lapor Sputnik, sehingga kini, jangkitan COVID-19 mencecah 5,363,741, dengan 39,980,541 kes baharu direkodkan dalam tempoh 28 hari lepas.

Angka kematian global pula kini mencecah 6,183,944 kes manakala 136,432 pesakit maut sejak 28 hari lalu.Sementara itu, lebih 11 bilion dos suntikan vaksin COVID-19 telah diberikan di seluruh dunia sejak wabak itu melanda.Pertubuhan Kesihatan Sedunia mengisytiharkan COVID-19 sebagai pandemik pada 11 Mac 2020. -AFP


Dos penggalak kedua warga Korea berusia 60 tahun ke atas

SEOUL, 14 April - Kementerian Kesihatan Korea Selatan akan memberi dos penggalak COVID-19 kedua kepada penduduk berusia 60 tahun ke atas bagi meneruskan usaha menangani varian Omicron.Menteri Kesihatannya, Kwon Deok-cheol memaklumkan kadar jangkitan kumpulan itu semakin meningkat melebihi 20 peratus."Kerajaan bercadang meluaskan pusingan keempat pemberian vaksin kepada mereka berumur 60 tahun ke atas," katanya.

Sebelum ini, pemberian dos penggalak kedua mula diberikan kepada kumpulan berisiko tinggi termasuk kepada mereka yang berada di rumah penjagaan, selepas peningkatan jangkitan Omicron mendorong kes dan angka kematian direkodkan tinggi dalam tempoh beberapa bulan.Setakat ini, data kerajaan menunjukkan seramai 316,608 individu menerima dos penggalak kedua dengan sekitar 33 juta penduduk, iaitu 64.2 peratus daripada keseluruhan populasi sudah menerima dos penggalak pertama.-AFP


Seorang maut insiden nahas kereta kabel di India

DEOGHAR, 13 April- Sekurang-kurangnya seorang maut dalam insiden nahas kereta kabel berhampiran pusat ibadah tempatan di timur Jkharkhand, India.Tragedi turut mengakibatkan berbelas penumpang terperangkap dengan cara tergantung di udara.Menurut pihak berkuasa tempatan, kejadian yang berlaku pada Isnin di Bukit Trikut itu melibatkan pelanggaran tiga kereta kabel.Ketika itu, terdapat 48 orang menaki kenderaan terbabit, dan hanya 20 mangsa berjaya diselamatkan setakat ini.Usaha menyelamatkan baki penumpang kereta kabel itu dipergiat dengan menggunakan heliopter.

(Kejadian berlaku pada Isnin di Bukit Trikut melibatkan pelanggaran tiga kereta kabel/ Foto Twitter)

Sementara menanti diselamatkan, mangsa turut diberi makanan dan minuman yang dilepaskan dari aset udara.Sebelum ini, dua penumpang bertindak terjun dari kereta kabel masing-masing ekoran panik.Mereka bagaimanapun terselamat dengan hanya mengalami kecederaan ringan.Kereta Kabel Trikut yang beroperasi dari ketinggian 2,550 kaki sering jadi pilihan pelancong dan individu yang mahu ke Kuil Baba Baidyanath. -AFP


Rakyat Shanghai bakal berdepan tidakan undang-undang jika ingkar perintah berkurung

SHANGAI, 13 April- Penduduk Shanghai diberi amaran agar tidak melanggar perintah berkurung.Tindakan tegas daripada pihak polis akan menanti mereka yang gagal berbuat demikian.Agensi itu mengingatkan 25 juta penduduk bandar raya berkenaan patuh perintah berkenaan.Sesiapa yang didapati melanggar arahan akan dikenakan tindakan tegas mengiku unang-undang.

(Petugas kesihatan memakai pakaian perlindungan diri (PPE) ketika menguruskan kes COVID-19 di bandar Shanghai/ AFP)

Polis turut menggesa penduduknya untuk mempertahankan bandar raya itu ketika jumlah kes baharu Covid-19 terus meningkat kepada lebih 25 ribu kes.Semalam, Shanghai melaporkan 25 ribu 141 kes baharu tidak bergejala yang meningkat daripada 22 ribu 348 kes sehari sebelumnya.Pihak berkuasa memaklumkan, kes bergejala turut meningkat kepada seribu 189 daripada 994. -AFP


Umat Islam bakal sambut Ramadan dua kali pada 2030

RIYADH, 13 April- Umat Islam dijangka menyambut bulan Ramadan dua kali pada tahun 2030.Ahli Astronomi Arab Saudi meramalkan perkara itu mengikut fakta kalendar Hijrah Islam, berdasarkan kitaran bulan.Khaled al-Zaqaq menerusi video disiarkan di akaun Twitter berkata, pada 1451 Hijrah Ramadan bermula pada 5 Januari 2030.Manakala Ramadan 1452 Hijrah pula jatuh pada 26 Disember 2030.

Menurut beliau, perbezaan antara kalendar Hijrah Islam dengan kalendar Gregory, menyaksikan Ramadan jatuh dua kali dalam tahun Gregory, kira-kira setiap 30 tahun.Kali terakhir ia berlaku pada 1997 dan sebelum itu pada 1965, dan ia dijangka berlaku lagi pada 2063.Jelasnya lagi, tahun Hijrah berlangsung 354 atau 355 hari, bermakna ia tidak sejajar dengan kalendar Gregory sebanyak 365 hari. -AFP


60 maut insiden ribu di timur Afrika Selatan

DURBAN, 13 April- Sekurang-kurangnya 60 maut akibat banjir dan tanah runtuh berikutan ribut melanda wilayah KwaZulu-Natal, timur Afrika Selatan.45 dilaporkan maut di Ethekwini, manakala 15 lagi di daerah iLembe.Cuaca buruk dengan hujan dan angin kencang dijangka berlarutan hingga malam esok.Hujan lebat sejak beberapa hari lalu turut menyebabkan struktur bangunan runtuh, beberapa jalan raya mengalami kerosakan dan bekalan elektrik terputus.

Jabatan pengurusan bencana di wilayah KwaZulu-Natal, menggesa orang ramai kekal duduk di rumah, manakala mereka di kawasan rendah segera berpindah ke kawasan lebih tinggi.Pasukan keselamatan termasuk anggota tentera bekerja keras melakukan operasi menyelamat dan memindahkan penduduk yang terperangkap dalam banjir. -AFP


Korban Ribut Tropika Megi meningkat

LEYTE, 13 April - Jumlah kematian meningkat kepada 42 orang dengan lebih 100 cedera susulan Ribut Tropika Megi membadai beberapa kawasan di FIlipina.Terbaharu, 25 kematian direkodkan akibat tanah runtuh dan banjir susulan ribut berkenaan.

(Pengawal Pantai Filipina memindahkan penduduk dari kediaman mereka yang dinaiki air di bandar Panitan selepas Ribut Tropika Megi membawa hujan lebat ke kawasan tersebut/AFP)

Baybay City, Wilayah Leyte merekod kematian paling tinggi akibat kejadian itu dengan 21 orang maut dari empat buah kampung.Sementara itu, lebih 13,000 orang melarikan diri ke pusat perlindungan kecemasan ketika ribut melanda wilayah itu Ahad lalu.Ribut yang juga dikenali di Filipina dengan nama tempatannya Agaton adalah ribut besar pertama yang melanda negara yang terdedah kepada bencana itu tahun ini.Ia terjadi empat bulan selepas taufan besar memusnahkan kawasan kepulauan negara ini serta membunuh lebih 400 orang dan menyebabkan ratusan ribu kehilangan tempat tinggal.


Pakar kripto AS dipenjara 63 bulan kerana membantu Korea Utara

NEW YORK, 13 April - Seorang pakar mata wang kripto Amerika Syarikat (AS) dijatuhi hukuman penjara 63 bulan kerana menasihati Korea Utara tentang cara mencipta perkhidmatan mata wang kripto dan teknologi blockchain untuk memintas sekatan AS berhubung program nuklearnya, kata pegawai mahkamah di New York.Virgil Griffith, 39, mengaku bersalah bersubahat melanggar undang-undang AS, dalam usaha mengurangkan hukuman bagi jenayah yang boleh membawa hukuman penjara sehingga 20 tahun."Tidak dapat dinafikan bahawa Korea Utara menimbulkan ancaman keselamatan negara kepada negara kita, dan Pyongyang telah menunjukkan berkali-kali ia tidak akan berhenti untuk mengabaikan undang-undang kita demi kepentingannya sendiri," kata Pendakwa Raya, Damian Williams Beliau berkata Griffith telah membuat pengakuan di mahkamah bahawa dia mengambil tindakan itu untuk mengelak sekatan yang disediakan bagi menghalang Korea Utara daripada membina senjata nuklear.Berdasarkan fakta kes, pada April 2019 Griffith telah membuat pembentangan di Pyongyang, mengenai mata wang kripto dan teknologi blockchain.

Dalam persidangan itu, dia menyalurkan maklumat tentang bagaimana Korea Utara boleh menggunakan teknologi blockchain untuk pengubahan wang dan mengelak sekatan, termasuk melalui "kontrak pintar," menurut mahkamah.Griffith ditangkap di lapangan terbang Los Angeles pada November tahun yang sama.Sebagai tambahan kepada 63 bulan penjara, dia akan menghabiskan tempoh tiga tahun bawah bawah status percubaan.Griffith memegang ijazah kedoktoran dari California Institute of Technology dan juga telah bekerja di Ethereum, platform global yang berpangkalan di Singapura dengan teknologi blockchain untuk kegunaan perniagaan dan kewangan, yang mempunyai mata wang kripto yang dinamakan bersempena namanya. -AFP


Tentera Mali tangkap 3 warga Eropah terbabit keganasan

BAMAKO, 13 April - Tiga warga Eropah yang disyaki terbabit dengan keganasan telah ditangkap di bahagian tengah Mali dalam operasi menentang kegiatan militan, kata tentera Mali tanpa memberikan butiran pengenalan.

"Penahanan dilakukan pasukan tentera Mali dari Diabaly pada 10 April. Lima suspek ditahan termasuk tiga warga Eropah," kata kakitangan turus am dalam satu kenyataan.

Kenyataan itu bagaimanapun tidak mendedahkan identiti suspek.Diperintah oleh junta tentera sejak Ogos 2020, Mali telah mengalami krisis politik sejak 2012.Penyebaran ideologi militan dari utara telah merebak ke negara jiran Burkina Faso dan Niger. -AFP


Operasi dilancar buru lelaki lepas tembakan dalam kereta api bawah tanah

(Anggota Pesuruhjaya Jabatan Polis New York dan kakitangan kecemasan berhampiran stesen kereta api di Brooklyn pada 12 Apr 2022/AFP)

BROOKLYN, 13 April - Satu operasi besar-besaran dijalankan di New York bagi memburu seorang lelaki yang menembak 10 orang di dalam kereta api bawah tanah yang penuh sesak, sebelum melepaskan bom asap dan tembakan ke arah penumpang yang ketakutan.Polis berkata tanpa sebarang petunjuk motif pada peringkat ini, kejadian di Brooklyn itu tidak disiasat sebagai tindakan keganasan. Tiada kecederaan yang dianggap mengancam nyawa.

(Pegawai polis meronda stesen kereta api bawah tanah di New York susulan kejadian yang menyaksikan sebilangan penumpang tercedera dan ditembak pada pagi Selasa/AP)

Pesuruhjaya Jabatan Polis New York, Keechant Sewell pula memberitahu sidang media bahawa lelaki yang disyaki bersenjata itu memakai topeng gas sebaik kereta api berkenaan tiba di stesen 36th Street."Dia kemudian membuka kanister yang berada di dalam begnya dan kemudian gerabak kereta api dipenuhi asap. Selepas itu dia mula menembak," kata Sewell.Menurut Jabatan Bomba bandar, tujuh orang cedera ketika penumpang panik melarikan diri dari kereta api yang dipenuhi asap, yang berhenti ke pelantar beberapa saat selepas tembakan.Sewell menyifatkan suspek sebagai seorang lelaki berkulit hitam, tinggi kira-kira lima kaki lima inci dengan badan yang berat. -AFP


Lebih 720 orang awam maut di Kiev, Ukraine

KIEV, 13 April- Lebih 720 orang awam terkorban dalam operasi ketenteraan Rusia di wilayah Kiev, Ukraine, menurut Agensi Anadolu.“Jumlah mayat yang ditemukan sudah melebihi 720 manakala 200 orang lagi dilaporkan hilang,” laor agensi berita Ukraine Ukrinform memetik kenyataan ketua polis Kiev, Andrii Niebytov.Susulan itu, lebih 3,000 prosiding jenayah telah dibuka di wilayah Kiev sejak Moscow melancarkan operasi ketenteraan pada 24 Februari, kata Niebytov.Sekurang-kurangnya 1,892 orang awam terbunuh dan 2,558 cedera di Ukraine, menurut anggaran Pertubuhan Bangsa-Bangsa Bersatu (PBB).

Angka sebenar dikhuatiri lebih tinggi.Lebih 4.6 juta rakyat Ukraine telah melarikan diri ke negara jiran, dengan berjuta-juta lagi hilang tempat tinggal, menurut agensi pelarian PBB.


Kebimbangan meningkat di Ukraine berhubung penggunaan senjata kimia

WASHINGTON, 13 April - Amerika Syarikat (AS) mendakwa mempunyai "maklumat yang boleh dipercayai" bahawa Rusia mungkin menggunakan "agen kimia" dalam serangannya untuk menawan bandar Mariupol, Ukraine yang terkepung.Kenyataan Washington mencetuskan semula kebimbangan mengenai penggunaan senjata terlarang itu.Walaupun Barat dan Kiev telah memberi amaran kepada Moscow sejak permulaan pencerobohannya pada 24 Februari tentang sebarang penggunaan senjata kimia, kebimbangan meningkat minggu ini selepas laporan yang tidak disahkan muncul bahawa senjata sedemikian mungkin telah digunakan.Pertubuhan Larangan Senjata Kimia (OPCW) berkata, ia "prihatin" dengan dakwaan bahawa senjata kimia telah digunakan di Mariupol, sebuah bandar pelabuhan strategik yang dikepung oleh tentera Rusia di timur Ukraine.

(Keadaan bandar pelabuhan Mariupol selepas tentera Russia menceroboh dan mengepung bandar itu/AFP)

Kenyataan OPCW yang dianggotai oleh Rusia dan Ukraine, merujuk kepada "tuduhan yang dilemparkan oleh kedua-dua pihak mengenai kemungkinan penyalahgunaan bahan kimia toksik."Batalion Azov Ukraine yang terlibat dalam pertahanan Mariupol sebelum ini mendakwa, dron Rusia telah menjatuhkan "bahan beracun" terhadap anggota tentera dan orang awam di Mariupol.Batalion itu juga mendakwa orang ramai mengalami kegagalan pernafasan dan masalah saraf."Tiga orang mempunyai tanda jelas keracunan bahan kimia peperangan, tetapi tanpa akibat katastrofik," kata ketua batalion, Andrei Biletsky dalam mesej video di Telegram.Beliau menuduh Rusia menggunakan senjata kimia semasa menyerang loji logam Azovstal yang bersaiz besar di bandar itu.Tuduhan tersebut belum disahkan oleh mana-mana sumber bebas, walaupun Ukraine, Britain dan AS sedang cuba mengesahkannya.Gabenor Ukraine di wilayah Donetsk, Pavlo Kirilenko berkata beberapa orang telah mengalami kerosakan pada saluran pernafasan mereka selepas serangan dron di Mariupol."Malam tadi, sekitar tengah malam, sebuah dron melancarkan alat letupan dan tiga orang yang berada di kawasan loji Mariupol atau berhampirannya, berasa tidak sihat dan terpaksa dimasukkan ke hospital," Kirilenko memberitahu saluran berita AS CNN.Presiden Ukraine, Volodymyr Zelensky berkata beliau mengambil ancaman penggunaan senjata kimia sangat serius. -AFP.


Polis lancar pemburuan besar-besaran ke atas suspek kes tembakan

BROOKLYN, 13 April- Pemburuan secara besar-besaran dilancarkan ke atas seorang suspek yang menembak 10 individu di dalam kereta api bawah tanah di New York pada Selasa.Pesuruhjaya Jabatan Polis New York (NYPD), Keechant Sewell dalam sidang media memaklumkan, insiden tersebut tidak disiasat sebagai tindakan pengganas susulan polis belum menemui sebarang motif berhubung kejadian."Lelaki bersenjata itu memakai topeng gas sebaik kereta api tiba di stesen 36th Street sebelum membaling dua bom asap dan melepaskan tembakan ke arah penumpang yang ketakutan.10 individu ditembak namun kecederaan yang dialami mangsa dikategorikan sebagai tidak mengancam nyawa," katanya.Tambah beliau, 13 individu lain turut cedera dalam insiden itu selepas mereka cuba keluar dari stesen tersebut atau terhidu bau asap.Jelas Sewell, identiti suspek yang dikehendaki itu telah dikenal pasti."Suspek merupakan seorang lelaki berkulit gelap, memakai jaket oren neon dan baju peluh kelabu berhud," katanya lagi.

(Frank James dikenal pasti sebagai suspek yang dikehendaki dalam insiden tembakan di stesen kereta api bawah tanah Brooklyn / Foto AFP)

Sementara itu, Ketua NYPD, James Essig memaklumkan suspek telah melepaskan 33 das tembakan."Polis menemui sepucuk pistol Glock 17 sembilan milimeter, tiga bekas peluru tambahan dan kapak dari tempat kejadian," katanya.Setakat ini polis masih belum menahan mana-mana individu berhubung kejadian itu.Salah seorang mangsa, Yav Montano, memberitahu, dia berada di dalam koc kereta api sebelum asap memenuhi segenap ruang dan bunyi tembakan mula kedengaran."Pada masa itu saya tidak menyangka ia adalah bunyi tembakan kerana kedengaran seperti bunyi mercun.Terdapat 40 hingga 50 penumpang di dalam kereta api ketika itu dan mereka mula berkerumun ke arah hadapan, namun pintu koc hadapan terkunci," katanya. - AFP


Kadar inflasi AS melonjak ke paras tertinggi dalam tempoh empat dekad

(Indeks harga pengguna (IHP) meningkat 8.5% dalam tempoh 12 bulan hingga Mac/AFP)

WASHINGTON, 13 April - Rakyat Amerika Syarikat (AS) membayar lebih untuk petrol, makanan dan barangan keperluan lain bulan lepas di tengah-tengah gelombang rekod inflasi yang berterusan diburukkan lagi oleh pencerobohan Rusia terhadap Ukraine, menurut data kerajaan yang dikeluarkan.Indeks harga pengguna (IHP) meningkat 8.5% dalam tempoh 12 bulan hingga Mac, lonjakan terbesar sejak Disember 1981, yang menambah tekanan kepada pentadbiran Presiden Joe Biden walaupun ia mencari lebih banyak cara untuk menghukum Moscow atas serangan terhadap jirannya.

(Orang ramai membeli-belah di kedai runcit di Monterey Park, California, pada 12 April 2022/AFP)

Harga telah melonjak merentasi ekonomi terbesar dunia itu ketika ia cuba pulih daripada pandemik COVID-19, mengheret rating sokongan awam terhadap Biden lebih rendah.

"Perang Russia-Ukraine telah melonjakkan lagi kadar inflasi susulan kenaikan harga sumber tenaga, makanan dan komoditi yang disebabkan masalah rantaian bekalan semakin teruk," kata Kathy Bostjancic dari Oxford Economics.Berbanding Februari, harga naik 1.2%, sejajar dengan ramalan penganalisis.Potensi lonjakan harga yang berterusan menyokong jangkaan bahawa Rizab Persekutuan akan mengambil tindakan agresif pada mesyuarat dasarnya bulan depan, berkemungkinan menaikkan kadar pinjaman utama sebanyak setengah mata peratusan berbanding kenaikan suku mata bulan lepas."Dengan kekurangan tenaga kerja yang menekan firma untuk menaikkan gaji, kami berada di tengah-tengah kitaran inflasi harga upah yang memerlukan tindakan drastik pada pihak Perbendaharaan untuk meredakan ekonomi daripada ancaman inflasi yang merebak," kata pakar ekonomi Joel Naroff.Walaupun ekonomi AS telah pulih dengan kukuh daripada pemberhentian pekerja besar-besaran yang menandakan minggu-minggu awal pandemik, inflasi telah menjejaskan pemulihan sejak tahun lepas.Ketika perniagaan bergelut untuk mencari pekerja dan bekalan yang mencukupi, Perbendaharaan engekalkan kadar faedah yang rendah, dan Kongres meluluskan langkah rangsangan yang meningkatkan permintaan dalam kalangan pengguna. -AFP


Penduduk Palestin terus dikepung, dua wanita Palestin mati ditembak

(Operasi tentera Israel di bandar Jenin, pada 12 April 2022 kawasan Tebing Barat yang diduduki Israel/AFP)

JENIN, 12 April- Tentera Israel terus mengepung penduduk Palestin di bandar Jenin, Tebing Barat selepas kejadian seorang warga Palestin mencederakan polis Israel sebelum dia ditembak mati.

Operasi yang masuk hari ke-4 itu turut dilakukan atas alasan seorang penduduk dari daerah itu didakwa telah menyebabkan kematian tiga warga Yahudi di Tel Aviv pada minggu lalu.

Menurut agensi berita rasmi Palestin, Wafa “pertempuran meletus” antara pemuda Palestin dan askar Israel yang bertindak melepaskan tembakan peluru hidup, bom tangan dan gas pemedih mata ke arah penduduk Palestin.

Tentera rejim turut menahan empat penduduk Palestin di Jenin dan kawasan berhampiran di perkampungan al-Yamoun.

AFP melaporkan, tentera Israel enggan memberi sebarang jawapan apabila ditanya mengenai operasi itu.

(Penduduk Palestin mengusung jenazah Muhammad Zakarneh, 17 untuk dikebumikan. Allahyarham meninggal dunia akibat cedera parah dalam serbuan tentera Israel di Jenin, Tebing Barat/AFP)

Terdahulu dalam perkembangan berkaitan tentera Israel telah menembak mati dua wanita Palestin selepas Perdana Menteri, Naftali Bennett mengeluarkan kenyataan menyeru supaya pihak berkuasa melakukan ‘serangan’ terhadap penduduk Islam.

Mangsa pertama melibatkan seorang wanita tidak bersenjata, berumur 45 tahun. Kejadian berlaku di bandar Husan, barat Bethlehem manakala mangsa kedua dibunuh dalam kejadian di bandar Hebron.

Ini bukan siri keganasan terbaru tentera rejim kerana setiap kali Ramadan pasti ada keganasan tercetus di kawasan penduduk Islam Palestin, termasuk di Tebing Barat.

Berdasarkan data dikemas kini AFP, sejak tiga minggu lalu tentera Israel telah membunuh 15 penduduk dan pejuang Palestin.

Dalam tempoh itu juga, tentera dan polis Israel telah meningkatkan operasi atas alasan gelombang keganasan yang semakin meningkat, menyaksikan empat serangan tembakan, tikam dan rempuh kereta yang menyebabkan 14 orang terbunuh.

Tahun lalu, ketegangan di Baitulmaqdis telah mencetuskan perang selama 11 hari antara tentera rejim Israel dengan kumpulan pejuang Hamas yang mentadbir Semenanjung Gaza. –AFP


Belanda guna ujian kendiri sahkan virus COVID-19

AMSTERDAM, 12 April- Bermula Isnin, ujian rasmi COVID-19 tidak lagi diperlukan di Belanda untuk mengesahkan sama ada seseorang dijangkiti virus berkenaan.Kerajaan Belanda dilaporkan mahu rakyatnya beralih ke ujian kendiri.Ujian kendiri tersebut akan digunapakai sebagai rujukan utama untuk menentukan sama ada seseorang dijangkiti COVID-19.Ini bermakna seseorang individu tidak lagi memerlukan pengesahan dari Penguatkuasa Kesihatan Awam Perbandaran (GGD), seperti sebelum ini.

Bagaimananpun, ujian GGD masih boleh dilakukan untuk kumpulan tertentu.Sebagai contoh, petugas kesihatan atau mereka yang tidak boleh menggunakan ujian kendiri.Kementerian Kesihatan, Kebajikan dan Sukan Belanda berkata, ujian kendiri ini amat sesuai memandangkan ia mudah didapati dan keputusan boleh diperoleh dengan cepat.Ia juga katanya dapat mendidik rakyat negara itu agar lebih bertanggungjawab dalam menjaga kesihatan diri sendiri dan orang lain. -AFP


Kiev berkas sekutu Ukraine Putin

(Viktor Medvedchuk dalam keadaan bergari dan berpakaian seragam tentera/Instagram Volodymyr Zelenskiy/AFP)

KIEV, 13 April - Pihak berkuasa Ukraine mengumumkan mereka telah menangkap seorang hartawan pro-Kremlin yang melarikan diri daripada tahanan rumah selepas pencerobohan Rusia.Presiden Volodymyr Zelensky menyiarkan gambar dalam talian Viktor Medvedchuk yang kelihatan kusut masai dengan tangan diikat dan berpakaian seragam tentera Ukraine."Satu operasi khas telah dijalankan oleh Perkhidmatan Keselamatan Ukraine. Syabas!" tulis Zelensky di Telegram.Ketua agensi keselamatan, Ivan Bakanov berkata ejen telah menjalankan "operasi berbilang peringkat sepantas kilat dan berbahaya untuk menahan" ahli parlimen yang mesra Rusia itu."Tiada pengkhianat yang akan terlepas daripada hukuman dan semua akan bertanggungjawab bawah undang-undang Ukraine," katanya dalam satu kenyataan di Telegram.

(Viktor Medvedchuk di Kiev pada Mei 2021/Reuters

Medvedchuk, salah seorang hartawan terkaya di Ukraine, adalah tokoh yang sangat kontroversial kerana hubungan rapatnya dengan Moscow.Taikun perniagaan berusia 67 tahun itu menganggap Presiden Rusia Vladimir Putin antara rakan rapatnya dan berkata pemimpin Kremlin itu adalah bapa baptis kepada anak bongsunya, Darya.Beliau diletak bawah tahanan rumah sejak tahun lalu atas tuduhan mengkhianati negara kerana cuba mencuri sumber asli dari Crimea dan menyerahkan rahsia ketenteraan Ukraine kepada Moscow.Medvedchuk dilapor melarikan diri sejurus selepas Putin melancarkan serangan terhadap Ukraine pada 24 Februari. -AFP


Pakistan terima Perdana Menteri Baharu

ISLAMABAD,12 April- Presiden Liga Muslim Pakistan-Nawaz, Shehbaz Sharif dilantik sebagi Perdana Menteri Pakistan yang baharu selepas meraih 174 undi daripada keseluruhan 342 ahli Dewan Rakyat.Shehbaz merupakan abang kepada bekas Perdana Menteri, Nawaz Sharif. Pemimpin berusia 70 tahun itu mendapat sokongan gabungan pelbagai parti di bawah Pergerakan Demokratik Pakistan (PDM) dan dilihat sebagai pentadbir yang berkebolehan.Bagaimanapun, pemilihan beliau dikatakan tidak membantu meredakan ketegangan politik Pakistan apabila Ahli Parlimen bekas parti pemerintah, Pakistan Tehreek-e-Insaf (PTI) sepakat meletakkan jawatan.

Penganalisis politik menjangkakan bekas Presiden, Imran Khan akan memberi tekanan terhadap kerajaan baharu agar pilihan raya umum dipercepatkan memandangkan PTI dilihat menerima sokongan sebahagian besar rakyat.PTI sebelum ini mencalonkan bekas Menteri Luar, Shah Mahmood Qureshi untuk mencabar Shehbaz, yang kemudian memboikot sesi pemilihan perdana menteri baharu.Shehbaz ialah bekas Ketua Menteri wilayah Punjab, yang mewakili lebih separuh daripada 220 juta penduduk Pakistan.Beliau mempunyai hubungan yang rapat dengan angkatan tentera. -AFP


Hujan lebat halang usaha menyelamat mangsa ribut Megi

BAYBAY, 12 April- Hujan lebat dan lumpur menghalang usaha mencari dan menyelamat mangsa banjir dan tanah runtuh di Filipina yang terjejas akibat ribut tropika Megi.Bencana itu mengakibatkan sekurang-sekurangnya 28 orang penduduk terbunuh.Lebih 17,000 orang meninggalkan kediaman mereka ketika ribut itu membadai wilayah Leyte yang sering terkena bencana alam itu, sehingga menenggelamkan rumah, jalan raya dan memutuskan bekalan elektrik.Sekurang-kurangnya 22 terbunuh manakala 27 lagi hilang selepas tanah runtuh melanda beberapa perkampungan di Leyte, di tengah Filipina.

(Pasukan keselamatan sedang menyelamatkan mangsa yang terkandas banjir/ AFP)

Menurut agensi bencana kebangsaan, tiga orang terbunuh di wilayah tengah Negros Oriental dan tiga lain di pulau utama selatan Mindanao.Usaha mencari dan menyelamat tertumpu di perkampungan berdekatan iaitu di Cantagnos, di mana pihak berkuasa memberitahu berlaku dua kejadian tanah runtuh di kawasan itu.Pihak tentera menyertai pengawal pantai, polis dan anggota bomba dalam operasi menyelamat penduduk.Sementara itu, jurucakap agensi bencana kebangsaan, Mark Timbal, berkata tanah runtuh di sekitar bandar Baybay yang melanda penempatan terletak di luar kawasan bahaya mengejutkan orang ramai. -AFP


Kes pertama Omicron XE dikesan di Jepun

TOKYO, 12 April- Jepun mengesahkan kes pertama varian Omicron XE di negara itu.Ia melibatkan seorang wanita berusia 30-an yang tiba di lapangan terbang Narita, Tokyo pada 26 Mac lalu.Menurut Agensi Berita Kyodo, wanita itu tinggal di Amerika Syarikat dan tidak menunjukkan sebarang gejala ketika tiba di lapangan terbang.

Kementerian Kesihatan, Buruh dan Kebajikan Jepun pada Isnin berkata, wanita itu sudah menerima dua suntikan vaksin Pfizer Inc., tetapi disahkan positif varian itu ketika menjalani ujian saringan di lapangan terbang.Wanita itu kemudiannya menerima rawatan di pusat kesihatan sebelum dibenarkan keluar setelah tempoh kuarantin tamat.Strain XE merupakan gabungan subvarian BA.1 dan BA.2 Omicron dengan kadar kebolehjangkitannya 12.6 peratus lebih cepat berbanding BA.2. -AFP


Ribut Megi: 24 maut serta 13,000 penduduk berlindung di pusat perlindungan kecemasan di Filipina

MANILA, 12 April - Sekurang-kurangnya 24 orang terkorban dalam kejadian tanah runtuh dan banjir akibat ribut tropika Megi di tengah dan selatan Filipina.Menurut agensi bencana, lebih 13,000 penduduk menyelamatkan diri ke pusat perlindungan kecemasan ketika ribut melanda wilayah yang terdedah kepada bencana, pada Ahad lalu.Kejadian tersebut memusnahkan kediaman dan ladang tanaman serta merosakkan struktur jalan raya, selain menyebabkan bekalan elektrik juga terputus.Wilayah tengah, Leyte adalah antara kawasan yang paling teruk terjejas, beserta tanah runtuh menyebabkan 21 orang terkorban di empat buah kampung, kata pegawai bencana Baybay City Rhyse Austero.Menurut agensi bencana negara, tiga lagi terkorban di selatan Mindanao.

(Lebuh raya dan rumah tenggelam di bandar Abuyog, wilayah Leyte, berikutan hujan lebat yang disebabkan oleh ribut tropika Megi / FOTO AFP)

“Semalam hujan sangat lebat, ia berterusan selama lebih 24 jam,” kata penduduk Hannah Cala Vitangcol.Guru berusia 26 tahun itu melarikan diri bersama keluarganya ke sebuah hotel pada Isnin selepas terjaga dan mendapati rumah berhampiran telah diselaputi lumpur.Anggota majlis Bandar Baybay, Mark Unlu-cay menyiarkan gambar di Facebook menunjukkan mangsa yang terselamat dari kampung lain, Kantagnos, dirawat di hospital.Unlu-cay berkata beliau khuatir angka kematian akan meningkat selepas menerima laporan bahawa kampung lain turut tenggelam.Pengawal Pantai Filipina dan anggota polis menyelamatkan orang ramai dari rumah mereka di bandar Abuyog yang ditenggelami air.Ribut tropika Megi atau dikenali sebagai Agaton oleh penduduk tempatan, membadai pantai timur negara itu yang membawa hujan lebat hingga menyebabkan banjir kilat dan tanah runtuh di kawasan terjejas.Ia melanda empat bulan selepas taufan Rai yang memusnahkan kawasan kepulauan itu, mengorbankan lebih 400 orang dan menyebabkan ratusan ribu kehilangan tempat tinggal. Rai merupakan taufan terkuat yang melanda Filipina tahun lalu.


AS arah pegawai konsulat dalam perkhidmatan tidak penting keluar dari Shanghai

SHANGHAI, 12 April- Amerika Syarikat (AS) telah mengarahkan semua pegawai konsulatnya yang berkhidmat dalam sektor perkhidmatan tidak penting untuk meninggalkan bandar Shanghai.Jurucakap kedutaan AS di Beijing menerusi kenyataan memaklumkan, langkah tersebut diambil bagi memastikan keselamatan dan kebajikan rakyat AS terjamin semasa kerajaan China menguatkuasakan sekatan ketat untuk membendung COVID-19."Jabatan Negara AS mengarahkan rakyatnya keluar susulan lonjakan kes di Shanghai.Ia merupakan jalan terbaik untuk mengurangkan bilangan pegawai dan keluarga mereka, operasi juga dikurangkan apabila kerja-kerja di lapangan berhadapan kekangan," katanya.

(Kira-kira 25 juta penduduk Shanghai kekal di bawah perintah berkurung susulan lonjakan kes COVID-19 / Foto AFP)

Sementara itu, jurucakap Kementerian Luar China, Zhao Lijian menyelar tuduhan AS terhadap perintah berkurung dan sekatan ketat yang dilakukan China menerusi dasar 'sifar COVID-19' yang didakwa dilaksana secara sewenang-wenangnya.Beliau menegaskan, dasar tersebut dikuat kuasa secara saintifik dan terbukti berkesan.Menerusi dasar tersebut, China melaksanakan perintah berkurung yang ketat, sekatan perjalanan dan saringan secara besar-besaran.Bagaimanapun, dasar tersebut menerima tekanan sejak Mac apabila lebih 100,000 kes di rekodkan di Shanghai sehingga menyebabkan bandar yang mempunyai 25 juta penduduk itu ditutup.Ia mencetuskan bantahan awam selepas tindakan tersebut mengakibatkan kekurangan makanan dalam kalangan rakyat.Selain, rasa tidak puas hati susulan dasar tidak fleksibel yang menghantar sesiapa sahaja didapati positif ke pusat kuarantin termasuk memisahkan kanak-kanak daripada ibu bapa mereka.Shanghai merekodkan lebih 23,000 kes baharu COVID-19 pada Selasa.


Pengerusi Pergerakan Progresif Thailand, hina raja berdepan hukuman penjara 20 tahun

BANGKOK, 12 April- Seorang ahli politik terkenal Thailand berdepan hukuman penjara sehingga 20 tahun kerana menghina raja dan melanggar Akta Jenayah Komputer ketika siaran langsung menerusi Facebook pada Januari, 2021.Thanathorn Juangroongruangkit, 43 tahun, ketua parti politik yang telah dibubarkan iaitu Parti Future Forward (FFW) mengkritik rancangan perolehan vaksin COVID-19 kerajaan.Dia dituduh atas kesalahan lese-majeste (derhaka) yang membawa hukuman penjara maksimum 15 tahun, serta melanggar Akta Jenayah Komputer dan boleh dihukum penjara sehingga lima tahun.Thanathorn, kini pengerusi Pergerakan Progresif, dibenarkan ikat jamin 90,000 baht dengan seorang penjamin pada Isnin.Dalam satu kenyataan, Thanathorn berkata kritikannya ditujukan kepada kerajaan dan bukannya institusi diraja."Kritikan saya adalah untuk kepentingan rakyat," katanya.Semasa siaran langsung di Facebook, Thanathorn menuduh kerajaan melakukan kesalahan dalam mengendalikan perolehan vaksin dan memihak kepada syarikat biofarmaseutikal dimiliki Raja Maha Vajiralongkorn.Thanathorn telah diharamkan terlibat dalam politik selama 10 tahun pada 2020 susulan tindakannya memberi pinjaman kepada bekas parti pembangkangnya.-AFP

(Thanathorn Juangroongruangkit berkata kritikannya ditujukan kepada kerajaan dan bukannya institusi diraja./AFP)


Victoria tuan rumah Sukan Komenwel 2026 Australia

SYDNEY, 12 April- Victoria akan menjadi tuan rumah Sukan Komanwel 2026 Australia dengan semua acara sukan berlangsung di luar ibu kota, Melbourne.Perdana Menteri Victoria, Daniel Andrews memuji Sukan Komanwel kerana menerima Victoria untuk acara berkenaan."Sukan Komanwel 2026 dijangka membawa rangsangan $3 bilion kepada ekonomi Victoria selepas berhadapan sekatan berpanjangan akibat pandemik COVID-19," katanya.

Acara sukan tersebut akan diadakan di empat hab serantau merentasi bandar Geelong, Ballarat, Bendigo dan Gippsland, masing-masing dengan perkampungan atlet berasingan.Ia merupakan kali keenam Australia menjadi tuan rumah Sukan Komenwel dan kali kedua diadakan di Victoria selepas edisi 2006 yang berlangsung di Melbourne.Sukan Komanwel 2022 dijadualkan berlangsung di Birmingham, England, dari 28 Julai sehingga 8 Ogos. -AFP


Penyelidik Colombia mati dipijak gajah

UGANDA, 12 April- Seorang penyelidik Colombia mati dipijak seekor gajah di Taman Negara Kibale barat Uganda, kata pihak berkuasa taman negara itu.Sebastian Ramirez Amaya, yang berpangkalan di Arizona State University di Amerika Syarikat, bersama seorang lagi penyelidik dan pemandu di taman negara itu, yang terkenal dengan hidupan liar dan pusat penyelidikan, ketika dia meninggal dunia pada Ahad."Mereka terserempak dengan seekor gajah yang menyerbu mereka, memaksa mereka berlari ke arah yang berbeza," kata pihak berkuasa taman negara Uganda dalam satu kenyataan pada hari Isnin."Gajah itu mengejar Sebastian dan memijaknya, mengakibatkan kematiannya," tambah kenyataan itu. Ia adalah kejadian maut pertama di taman negara itu sejak 50 tahun.Terdahulu, pada Januari, seorang pelancong Arab Saudi mati dipijak oleh seekor gajah semasa aktitivi pemanduan santai di taman popular lain di Uganda, Murchison Falls, selepas meninggalkan kereta yang dinaikinya.

(Sebastian Ramirez Amaya, penyelidik Colombia yang mati dipijak gajah pada Ahad)


PBB gesa siasatan, dakwaan keganasan terhadap wanita dan kanak-kanak oleh tentera Rusia

NEW YORK, 12 April - Pertubuhan Bangsa Bersatu (PBB) menggesa siasatan dilakukan berhubung dakwaan keganasan terhadap wanita dan kanak-kanak oleh tentera Rusia di Ukraine.Pengarah Agensi Wanita PBB, Sima Bahous menegaskan, dakwaan berlakunya rogol dan gangguan seksual oleh tentera mesti disiasat secara bebas untuk memastikan keadilan dan akauntabiliti."Peperangan Rusia-Ukraine mesti dihentikan segera", katanya Semasa bercakap pada mesyuarat Majlis Keselamatan badan dunia."Perpindahan besar-besaran serta kehadiran tentera dan askar upahan ke Ukraine, akan meningkatkan semula ketegangan, katanya.

(Anggota Majlis Keselamatan PBB mengadakan perbincangan berkenaan situasi yang sedang berlaku di Ukraine, di New York / FOTO AFP)

Tidak jelas sama ada Majlis Keselamatan; Rusia sebagai anggota tetap dan mempunyai kuasa veto, akan bersetuju dengan sebarang siasatan.Rusia pada Isnin, sekali lagi menolak tuduhan yang dibuat oleh anggota Majlis Keselamatan yang lain.Timbalan Duta Besar Rusia ke PBB, Dmitry Polyansky meminta kumpulan itu menghormati "anggapan tidak bersalah" dan menegaskan "operasi ketenteraan khas" negaranya bertujuan "menyelamatkan masa depan Ukraine.Sementara itu, Majlis Keselamatan PBB akan mengadakan satu lagi mesyuarat minggu depan.Menurut seorang diplomat, mesyuarat yang dicadangkan oleh Perancis dan Mexico dijangka memberi tumpuan kepada isu pelarian, warganegara ketiga dan pemerdagangan manusia.Sejak perang Rusia-Ukraine tercetus pada 24 Februari lalu, Majlis Keselamatan PBB telah mengadakan 15 mesyuarat dan 3 kata sepakat dicapai pada Perhimpunan Agung.Pertubuhan itu sepakat mengutuk pencerobohan ke atas Ukraine pada 2 Mac.Ia turut menyeru perlindungan orang awam pada 24 Mac lepas, sebelum akhirnya menggantung penyertaan Rusia daripada Majlis Hak Asasi Manusia 7 April lepas.-AFP


Tentera Israel tahan 20 rakyat Palestin di Tebing Barat.

JENIN, 11 April- Tentera Israel meneruskan operasi pada hari ketiga di sekitar bandar Jenin, Tebing Barat, yang kononnya bertujuan untuk memburu individu bertanggungjawab melancarkan serangan berdarah di Tel Aviv, baru-baru ini. 20 rakyat Palestin ditahan dalam pertempuran bersenjata itu.Ketegangan memuncak susulan serangan di Israel yang menyebabkan 14 orang terbunuh sejak tiga minggu lalu.Perdana Menteri Israel, Naftali Bennett memberi amaran bahawa negara Yahudi itu kini 'sedang menyerang'.Sementara itu, empat rakyat Palestin terbunuh dalam insiden berasingan di seluruh wilayah yang diduduki pada Ahad, dan kumpulan pejuang di Jenin bersiap sedia untuk lebih banyak pertempuran.Beribu-ribu penduduk Palestin berkabung membanjiri jalan-jalan di Jenin pada Isnin untuk pengebumian mereka yang terbunuh, kebanyakannya membawa senapang dan bendera Palestin.

(Penduduk Jenin berarak mengusung mangsa yang terkorban ke pengebumian / Foto AFP)

Abu Muadh, jurucakap tentera puak bersenjata di kem pelarian Jenin, pada Ahad menyeru gerakan am pejuangnya untuk menghadapi sebarang pencerobohan oleh musuh Zionis.Tentera Israel menyasarkan saudara mara kepada Raad Hazem, pemuda Jenin berusia 28 tahun yang didakwa melakukan serangan pada Khamis lalu sehingga membunuh tiga penduduk Israel dan mencederakan 12 yang lain di bar Tel Aviv sebelum dia ditembak mati.Tentera Israel pada Ahad terlibat dalam kejadian tembak menembak bersama adik-beradik Raad Hazem dan menuntut bapa mereka menyerahkan diri, sebelum merancang merobohkan kediaman keluarga itu.Menurut agensi berita Wafa, seorang remaja bermotosikal yang melepaskan tembakan ke arah pegawai Israel dalam kejadian itu, Mohamed Zakarneh,17 tahun, merupakan korban terbaharu insiden tersebut.Seorang lagi warga Palestin dari Bethlehem ditembak mati pada Ahad selepas melemparkan bom botol ke arah tentera Israel. -AFP


21 terbunuh, 16 hilang akibat taufan Megi

MANILA, 11 April- Banjir dan tanah runtuh yang dicetuskan oleh ribut tropika Megi di Filipina telah meragut 21 nyawa manakala 16 yang lain masih hilang. Media Xinhua melaporkan, Ribut Megi melanda wilayah tengah Filipina pada pagi Ahad dan telah menjejaskan lebih 136,000 penduduk.Menurut Agensi Pengurusan Risiko dan Bencana Kebangsaan pula, lebih 13,000 orang telah dipindahkan ke pusat pemindahan dan sebahagian yang lain tinggal bersama saudara mara.

(Keadaan angin kencang susulan taufan Megi di wilayah tengah Filipina / Foto AFP)

Terletak di Lingkaran Api Pasifik, Filipina merupakan antara negara paling kerap ditimpa bencana, termasuk gunung berapi aktif, gempa bumi dan sekitar 20 taufan membadai negara itu setiap tahun, menyebabkan kejadian banjir dan tanah runtuh. -AFP


Kuota haji 2022 diberi kepada jemaah tahun 2020

JAKARTA, 11 April - Kuota haji 2022 akan diberi keutamaan kepada jemaah haji tahun 2020 yang tertangguh susulan pandemik COVID-19.Ketua Pengarah Haji dan Umrah di Kementerian Agama, Hilman Latief berkata jemaah yang akan berangkat ke tanah suci tahun ini adalah mereka yang berusia bawah 65 tahun.

Jelas Hilman, had umur jemaah yang dibenarkan menunaikan haji pada tahun ini adalah terhad. Namun, sekatan kuota berbeza dengan peraturan bagi jemaah umrah.Arab Saudi mahu memastikan jemaah tidak mempunyai masalah kesihatan berikutan pandemik Covid-19 belum hilang sepenuhnya.Sementara itu, Menteri Agama, Yaqut Cholil Qoumas menyatakan, Indonesia akan cuba meminta kuota haji tambahan dari Arab Saudi bagi tahun ini.


Filipina, China bincang usaha kekal keamanan di Laut China Selatan

MANILA, 11 April- Presiden Filipina, Rodrigo Duterte dan rakan sejawatnya dari China, Xi Jinping mengadakan perbincangan sebagai usaha mengekalkan keamanan di laluan perairan Laut China Selatan.Perbincangan dibuat menerusi panggilan telefon pada Jumaat.Kedua-dua pemimpin menekankan keperluan untuk melaksanakan usaha bagi mengekalkan keamanan, keselamatan dan kestabilan di Laut China Selatan.Bulan lalu, Manila dan Beijing bertelagah mengenai kapal Pengawal Pantai China yang didakwa boleh meningkatkan risiko pelanggaran.Ia adalah kes terbaharu daripada sejumlah 200 kes yang difailkan Manila berhubung aktiviti negara jirannya itu di laluan berkenaan.

(Terumbu Chigua terletak di sekitar Kepulauan Spratly yang menjadi antara kawasan tuntutan bertindih Filipina dan China / Foto AFP)

Kedua-dua negara telah mengemukakan tuntutan hak ke atas Laut China Selatan yang menjadi laluan perdagangan dengan aliran tunai mencecah RM12.6 trilion setiap tahun. -AFP


Protes pelajar, bantah cadangan lanjut penggal Jokowi

JAKARTA, 11 April - Polis Indonesia melepaskan gas pemedih mata dan meriam air terhadap ribuan pelajar yang mengadakan tunjuk perasaan membantah lanjutan penggal Presiden Jokowi.Ini selepas ura-ura Pilihan Raya Umum akan ditangguhkan untuk memberi laluan pindaan Perlembagaan bagi membolehkan Presiden berkhidmat lebih dua penggal.

Tunjuk perasaan turut berlangsung di beberapa kawasan lain di Indonesia, termasuk Sulawesi Selatan, Jawa Barat dan Jakarta. Selain membantah lanjutan penggal Presiden, mereka turut membantah kenaikan harga barang terutamanya minyak masak ketika ini.Bagaimanapun, tiada laporan mengenai keganasan atau kecederaan, setakat ini. Cadangan lanjutan itu, mendapat momentum sejak kebelakangan ini selepas beberapa tokoh politik berpengaruh menyokongnya.Semalam, Jokowi, 60 tahun, buat kali kedua dalam seminggu, menggesa anggota Kabinetnya dan ketua keselamatan untuk menamatkan perbincangan mengenai perkara itu.Beliau menegaskan pilihan raya umum akan diadakan pada 2024 seperti dirancang.


Protes di Pakistan, laungan slogan patriotik dan anti-Amerika

ISLAMABAD, 11 April - Beribu-ribu penyokong bekas Perdana Menteri Imran Khan membanjiri bandar-bandar utama Pakistan lewat malam tadi, sehari selepas pemimpin itu tewas dalam undi tidak percaya di Parlimen.Orang ramai membabitkan belia, wanita dan seluruh keluarga melaungkan slogan patriotik dan anti-Amerika serta memegang sepanduk dengan mesej kuat menyokong Imran.Protes dilapor diadakan di Islamabad, Lahore, Karachi, Peshawar, Quetta dan Rawalpindi.Dalam reaksinya di Twitter, Imran mengucapkan terima kasih kepada rakyat Pakistan atas sokongan yang menakjubkan untuk membantah perubahan rejim yang disokong Amerika Syarikat itu.Imran disingkirkan pada pagi Ahad, apabila pakatan pembangkang Pergerakan Demokratik Pakistan (PDM) memperoleh 174 undi dalam undi tidak percaya di Parlimen.Ia sekali gus memberikan majoriti yang mereka perlukan untuk membolehkan pengundian hari ini untuk memilih Perdana Menteri baharu.Presiden Liga Muslim Pakistan-Nawaz (PML-N) Shehbaz Sharif, yang merupakan abang kepada bekas Perdana Menteri Nawaz Sharif, adalah pilihan gabungan pembangkang untuk menggantikan Imran.

(Shehbaz Sharif serah pencalonannya untuk menjadi Perdana Menteri Pakistan baharukepada badan perundangan/FOTO FAIL)

Sementara itu, ahli politik pembangkang Shehbaz Sharif menyerahkan pencalonannya untuk menjadi Perdana Menteri Pakistan baharu kepada badan perundangan pada Ahad.Ia selepas Imran kalah dalam undi tidak percaya di Parlimen selepas hampir empat tahun memerintah.Syehbaz, yang juga Ketua Menteri Punjab disifatkan sebagai seorang pemimpin yang telah berjaya membangunkan kawasan pemerintahannya dengan pelbagai projek infrastuktur mega.Penganalisis berpendapat gaya pemerintahan Syehbaz sangat berbeza dengan pendekatan lepas tangan Nawaz. Ini kerana beliau mempunyai hubungan baik dengan tentera, yang secara tradisinya mengawal polisi luar seperti hubungan dengan India dan Amerika Syarikat.Sementara itu, parti Tehreek-e-Insaf (PTI) mencalonkan bekas Menteri Luar Negeri, Shah Mahmood Qureshi untuk menentang Shehbaz dalam undian Parlimen hari ini.


Rusia hasilkan ubat anti COVID-19 baharu

VLADIVOSTOK, 11 April - Moscow memperuntukkan sebanyak RM20 juta untuk menghasilkan Mir-19 iaitu sejenis ubat anti COVID-19 baharu yang dibangunkan oleh saintis negara itu.Ubat tersebut berperanan menghentikan jangkitan virus dan menghalang gejala paling teruk.Perdana Menteri, Mikhail Mishustin sudah pun menandatangani dekri mengenai peruntukan dana tersebut.

Dana itu akan disalurkan kepada Institut Imunologi Badan Perubatan dan Biologi Persekutuan milik kerajaan yang juga berperanan sebagai pembuat ubat-ubatan.Wang itu juga akan digunakan untuk menaik taraf dan membeli peralatan perubatan yang diperlukan.Mir-19 didaftarkan Kementerian Kesihatan Rusia pada 22 Disember 2021.Ubat itu boleh mencegah serta merawat jangkitan Covid-19 menerusi sistem pulmonari atau intranasal.


Macron hadapi saingan sengit dalam pilihan raya Perancis 24 April ini

PARIS, 11 April- Presiden Perancis, Emmanuel Macron dijangka berdepan saingan sengit daripada pencabar utamanya, Marine Le Pen dalam pilihan raya Presiden pada 24 April ini.Le Pem mempertaruhkan ekonomi liberal pro-Eropah menentang nasionalis sayap kanan.Macron di kedudukan pertama mendahului Le Pen dalam undian pusingan pertama semalam.Berdasarkan prestasi sebagai Presiden sebelum ini, Macron dilaporkan telah mengecewakan banyak pihak dengan sikap kasarnya, sebaliknya Le Pen berusaha keras semula pengundi yang tidak berpuas hati.

(Presiden Perancis, Emmanuel Macron (kiri) bersaing sengit dengan pencabarnya, Marine Le Pen/ AFP)

"Tiada apa-apa yang diputuskan, dan pertempuran yang akan kami lalui dalam 15 hari akan datang bakal menjadi penentu bagi Perancis dan Eropah," kata Macron kepada penyokongnya.Beliau turut menggesa semua pengundi terus menyokongnya pada 24 April untuk menghentikan sayap kanan daripada memerintah Kesatuan Eropah (EU), ekonomi kedua terbesar.Menerusi kempen pilihan raya yang memfokuskan isu kos sara hidup, Le Pen berjaya merebut 10 mata undian."Apa yang akan dipertaruhkan pada 24 April ialah pilihan masyarakat, pilihan tamadun, saya akan membawa kestabilan kembali ke Perancis," katanya kepada penyokong. - REUTERS


Austria komited jadi 'orang tengah' jernihkan konflik Rusia-Ukraine

ZURICH, 11 April- Austria komited untuk menjadi 'orang tengah' bagi menjernihkan kemelut antara Rusia dan Ukraine sekali gus menghentikan peperangan berlarutan sejak 24 Februari lalu.Hasrat itu dizahirkan Canselor Austria, Karl Nehammer, menjelang pertemuannya dengan Presiden Rusia, Vladimir Putin di Moscow hari ini.Pada sabtu lalu, beliau menemui Presiden Ukraine, Volodymyr Zelenskiy di Kyiv.Ketika bercakap kepada pemberita Nehammer memaklumkan, sasarannya dalam kunjungan ke Moscow berperanan sebagai pedamai antara kedua-dua negara itu.Bagaimanapun katanya, peluang untuk mencapai kemajuan itu adalah tipis.

Nehammer merupakan pemimpin Kesatuan Eropah (EU) pertama yang akan mengadakan perjumpaan bersemuka dengan Putin sejak pencerobohannya di Ukraine."Saya akan bertemu Vladimir #Putin di Moscow esok (hari ini)," tulis Nehammer di Twitter semalam.Dalam perkembangan sama, Rusia terus membedi timur Ukraine ketika Washington menyatakan hasratnya untuk memenuhi permintaan negara itu mendapatkan lebih banyak bantuan ketenteraan. Rusia sehingga kini gagal menawan mana-mana bandar utama Ukraine sejak melancarkan pencerobohannya pada 24 Februari lalu. Ukraine pada masa sama, menyatakan pihaknya mengumpulkan pasukannya di timur bagi serangan besar dan menggesa penduduknya melarikan diri. -REUTERS


Pengeluaran ekonomi Ukraine menguncup 45.1 peratus

WASHINGTON, 11 April- Bank Dunia menganggarkan pengeluaran ekonomi Ukraine menguncup 45.1 peratus tahun ini.Ini susulan pencerobohan Rusia sehingga menyebabkan perniagaan ditutup, mengurangkan eksport sekali gus menyukarkan pergerakan ekonomi di negara itu.Institusi itu turut meramalkan keluaran keluaran dalam negara kasar (KDNK) Rusia pada 2022 akan jatuh 11.2 peratus disebabkan sekatan kewangan dikenakan Amerika Syarikat (AS) dan sekutu Baratnya ke atas bank Rusia.Kemas kini ekonomi 'War in the Region' oleh Bank Dunia berkata, rantau Eropah Timur, terdiri daripada Ukraine, Belarus dan Moldova, diramal menunjukkan penguncupan KDNK sebanyak 30.7 peratus tahun ini, disebabkan impak daripada perang dan gangguan perdagangan.

Pertumbuhan pada 2022 di rantau Eropah Tengah terdiri Bulgaria, Croatia, Hungary, Poland dan Romania, akan dikurangkan kepada 3.5 peratus daripada 4.7 peratus sebelum ini, disebabkan kemasukan pelarian, harga komoditi lebih tinggi dan keyakinan pelabur yang merosot sehingga menjejaskan permintaan.Bagi Ukraine, laporan Bank Dunia menganggarkan lebih separuh daripada perniagaan negara itu ditutup, manakala yang lain masih dibuka dan beroperasi dengan baik di bawah kapasiti normal.Penutupan perkapalan Laut Hitam dari Ukraine memotong kira-kira 90 peratus daripada eksport bijirin negara dan separuh daripada jumlah eksportnya.Bank Dunia berkata, perang menyebabkan aktiviti ekonomi mustahil di sebahagian besar negara dan mengganggu operasi penanaman serta penuaian hasil pertanian.Anggaran kerosakan infrastruktur melebihi AS$100 bilion menjelang awal Mac kira-kira dua pertiga daripada KDNK 2019 Ukraine. -REUTERS


Lebih 1,200 orang terkorban dalam pertempuran kekejaman pencerobohan Rusia

KIEV, 11 April - Lebih 1,200 mayat ditemukan di wilayah Kiev, tempat kejadian kekejaman semasa pencerobohan Rusia bulan lalu, ketika penduduk di timur negara itu bersiap sedia atau melarikan diri susulan jangkaan menjelang serangan besar-besaran.Pengeboman besar-besaran melanda Ukraine sepanjang hujung minggu, meningkatkan jumlah korban dalam tempoh enam minggu selepas pencerobohan Rusia.Serangan meragut dua nyawa di timur laut Kharkiv, bandar kedua terbesar di Ukraine, pada pagi Ahad. Gabenor wilayah, Oleg Sinegoubov berkata, insiden tersebut itu berlaku sehari selepas 10 orang awam, termasuk seorang kanak-kanak, maut dalam pengeboman di tenggara bandar itu."Tentera Rusia terus melancarkan serangan terhadap orang awam", kata Sinegoubov menerusi Telegram.Pihak berkuasa tempatan berkata di Dnipro, sebuah bandar perindustrian besar dengan sejuta penduduk, dihujani peluru berpandu Rusia yang hampir memusnahkan lapangan terbang tempatan, menyebabkan jumlah korban yang tidak dapat dipastikan.

Presiden Volodymyr Zelensky sekali lagi mengutuk kekejaman terhadap orang awam, dan selepas bercakap dengan Canselor Jerman Olaf Scholz berkata mereka telah bersetuju bahawa semua pelaku jenayah perang mesti dikenal pasti dan dihukum.Pendakwa Raya Ukraine, Iryna Venediktova berkata negara itu sedang meneliti dakwaan 500 pegawai terkemuka Rusia, termasuk Presiden Vladimir Putin yang melakukan ribuan jenayah perang.Sementara itu, Penasihat Keselamatan Negara Rumah Putih, Jake Sullivan berjanji Amerika Syarikat (AS) akan bekerjasama dengan masyarakat antarabangsa untuk memastikan terdapat akauntabiliti untuk apa yang disebutnya sebagai kekejaman besar-besaran.Di Vatican, Pope Francis menyeru gencatan senjata bagi membuka jalan kepada keamanan, mengecam perang di mana orang awam yang tidak mempunyai pertahanan berhadapan pembunuhan beramai-ramai yang kejam. Menurut pengiraan semakan yang dikeluarkan oleh Pavlo Kyrylenko, Gabenor wilayah Donetsk, angka kematian juga meningkat di timur Ukraine, serangan peluru berpandu pada hari Jumaat menyebabkan 57 orang terkorban di stesen kereta api di bandar Kramatorsk.Ribuan penduduk di timur melarikan diri ketika Ukraine bersiap sedia untuk pertempuran penting menentang tentera Moscow, kata Zelensky.-AFP


Lebih 4.5 juta rakyat Ukraine lari tinggalkan negara susulan krisis perang Rusia - UNHCR

KIEV, 11 April- Lebih 4.5 juta penduduk Ukraine meninggalkan negara itu sejak pencerobohan Rusia pada 24 Februari lalu.Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), 90 peratus daripada pelarian merupakan wanita dan kanak-kanak.PBB menganggarkan 7.1 juta orang kehilangan tempat tinggal.

Dalam pada itu, Ukraine sedang melakukan persiapan untuk pertempuran besar menentang tentera Moscow di timur negara itu.Ketika ini, ribuan orang awam melarikan diri kerana takut akan serangan Rusia yang akan berlaku.Pemindahan diteruskan pada hari Sabtu dari Kramatorsk yang diserang peluru berpandu.Dalam serangan itu, 52 orang terbunuh.


Lebih 4.4 juta pelarian Ukraine melarikan diri

GENEVA, 10 April- Lebih 4.4 juta pelarian Ukraine meninggalkan negara mereka sejak Rusia bertindak menceronoh negara itu pada 24 Februari lalu.Demikian menurut angka dari agensi Pertubuhan Bangsa-Bangsa Bersatu (PBB).Manakala, Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) memaklumkan, terdapat seramai 4,441,663 juta pelarian Ukraine setakat semalam.Jumlah itu meningkat kepada 59,347 orang daripada hari sebelumnya.

Sejumlah 90 peratus daripada mereka yang melarikan diri dari Ukraine terdiri wanita dan kanak-kanak.Ini susulan pihak berkuasa Ukraine tidak membenarkan golongan lelaki meninggalkan negara itu.PBB menganggarkan 7.1 juta orang kehilangan tempat tinggal dalam negara itu, menurut angka yang dikeluarkan oleh IOM pada 5 April lalu. -AFP


NATO rancang kawal sempadan, elak pencerobohan Rusia

BRUSSELS, 10 April- Pertubuhan Perjanjian Atlantik Utara (NATO) sedang merancangan untuk meletakkan tentera tetap di sempadan bagi memerangi pencerobohan Rusia.Menurut Setiausaha Agung NATO, Jens Stoltenberg, pertubuhan itu 'berada di tengah-tengah transformasi yang sangat asas' yang boleh memberi kesan akibat jangka panjang susulan tindakan Presiden Rusia, Vladimir Putin."Apa yang kami lihat sekarang adalah realiti baharu, normal baharu untuk keselamatan Eropah. "Oleh itu, kami sudah meminta komander tentera untuk menyediakan pilihan yang dipanggil tetapan semula, penyesuaian jangka panjang NATO," katanya.

Stoltenberg baru-baru ini juga berkata, beliau akan melanjutkan tempohnya sebagai ketua perikatan selama setahun dengan keputusan mengenai penetapan semula akan dibuat pada sidang kemuncak NATO yang akan diadakan di Madrid, Sepanyol pada Jun tahun ini.Pencerobohan Russia ke atas Ukraine mencetuskan krisis pelarian terbesar di Eropah sejak Perang Dunia Kedua dan menyebabkan negara Barat memikirkan semula dasar pertahanan mereka. -REUTERS


Penularan COVID-19, penduduk Shanghai kecewa bekalan makanan semakin berkurang

SHANGHAI, 10 April- Satu lagi saringan COVID-19 secara besar-besaran di buat di Shanghai semalam.Ini melibatkkan penduduk yang perlu menjalani saringan itu sekurang-kurangnya dua kali sehari.Saringan itu telah dibuat empat hari berturut-turut di seluruh bandar yang merekodkan 23,600 kes jangkitan tempatan baharu.Meskipun jumlah kes masih rendah berbanding piawaian global, Shanghai menjadi lokasi ujian bagi mengekang penularan wabak COVID-19 menerusi saringan, pengesanan dan kuarantin bagi semua kes positif.Beijing mengambil alih pengurusan kawalan penularan COVID-19 di Shanghai selepas bandar itu gagal mengawal penularan menerusi perintah berkurung secara berperingkat.Malah China kekal dengan dasar sifar toleransi bagi mengelak kelumpuhan sistem perubatan di negara itu.

Bagaimanapun, sekatan itu telah menyebabkan kekurangan bekalan makanan dan barangan keperluan lain secara mendadak di bandar yang memiliki 26 juta penduduk.Ini susulan tindakan menutup pasar raya dan ribuan perkhidmatan penghantar terhenti serta akses perubatan yang membimbangkan.Penduduk Shanghai diarah melaksanakan saringan antigen kendiri semalam, sekurang-kurangnya dua kali, selain perlu beratur di premis masing-masing untuk menjalani ujian PCR.Dalam pada itu, kekecewaan masyarakat semakin memuncak berikutan kekurangan bekalan makanan.Beberapa rakaman video tular di media sosial China, menunjukkan individu berpakaian hazmat bergelut dengan penduduk di sebuah premis perumahan di Shanghai, dengan ada penduduk menjerit 'hantar bekalan keperluan'. -REUTERS


Morrison cadang pilihan raya 21 Mei depan

CANBERRA, 10 April- Perdana Menteri Australia, Scott Morrison berhasrat mengadakan pilihan raya pada 21 Mei ini.Beliau dijangka bakal mencuba nasib mempertahankan kerusi yang disandang.Pengumuman dibuat Morrison selepas mengadakan pertemuan dengan gabenor jeneral Australia yang mewakili Ratu Elizabeth II.

(Perdana Menteri Australia, Scott Morrison/ AFP)

Persetujuan perlu diterimanya untuk membubarkan parlimen dan sekaligus mengesyorkan pelaksanaan pilihan raya umum.Ini bermakna, tempoh kempen akan berlangsung sekitar enam minggu.Morrison dijangka berdepan cabaran sukar selepas tiga tahun kepimpinanya diuji dengan bencana banjir, kebakaran besar dan pandemik COVID-19. -AFP


Johnson terbang ke Kyiv, tanda solidariti

KYIV, 10 April- Perdana Menteri Britain, Boris Johnson terbang ke Kyiv dan bertemu Presiden Ukraine, Volodymyr Zelensky.Beliau merupakan pemimpin negara G-7 pertama tiba di negara berkenaan sejak konfrantasi skala besar Ukraine-Rusia melanda.Lawatan dibuat Johnson sebagai tanda solidariti terhadap penduduk negara itu.Menerusi pertemuan itu, United Kingdom setuju menghantar bekalan 120 kenderaan berperisai dan sistem kapal anti peluru berpandu kepada Ukraine.

UK juga menambah jumlah jaminan pinjaman kepada Kyiv sebanyak 770 juta pound sebagai sokongan ekonomi. Kunjungan Johnson ke Kyiv itu tidak dihebahkan terlebih awal.Gambar lawatannya ke Ukraine hanya dimuat naik pihak kedutaan Ukraine di London dalam Twitter ketika mengadakan pertemuan dengan Zelensky. -AFP


Perdana Menteri Pakistan disingkir

ISLAMABAD, 10 April - Perdana Menteri Pakistan, Imran Khan tersingkir daripada jawatan nombor satu kerajaan.Beliau digulingkan selepas tewas dalam undi tidak percaya di parlimen.Undian diadakan lewat tengah malam.Ia dibuat susulan usul dikemuka parti pembangkang.

Susulan itu, Pakistan perlu melantik Perdana Menteri baharu bagi mengisi kekosongan jawatan itu.

Untuk itu Parlimen Pakistan akan bermesyuarat esok untuk mengundi pemimpin baharu negara.Perdana Menteri baharu itu akan memegang jawatan hingga Oktober 2023 sebelum pilihan raya baharu diadakan.Imran merupakan Perdana Menteri Pakistan pertama yang digulingkan menerusi undi tidak percaya. - AFP